Neofilia Makanan: Mempopularkan Pelancongan Gastronomi

Pada masa kini, konsep utama makanan dalam sesebuah pelancongan bukanlah semata-mata untuk memenuhi keperluan fisiologi dan fizikal seseorang. Bagi mereka yang gemar melancong atau bercuti ke destinasi yang baharu, makanan telah menjadi salah satu faktor penggerak kepada pelancongan itu sendiri. Dalam hal ini, ia dikenali sebagai pelancongan gastronomi atau pelancongan makanan.

Konsep pelancongan gastronomi

Sebelum kita melihat kepada konsep pelancongan gastronomi, sebaiknya kita lihat dahulu apa yang dimaksudkan dengan gastronomi itu sendiri. Perkataan gastronomi sebenarnya berasal daripada perkataan Greek, iaitu ‘gastros’ yang bermaksud perut dan ‘nomas’ yang bermaksud undang-undang. Secara keseluruhannya, gastronomi ini didefinisikan sebagai suatu seni dalam makan dan minum melalui pelbagai sumber, dan ia juga mempunyai kaitan dengan cabang-cabang ilmu yang lain seperti sejarah, kesusasteraan, musik, falsafah, psikologi, perubatan dan geologi.

Namun, secara umumnya, gastronomi ini boleh kita takrifkan sebagai suatu konsep yang menghubungkan antara budaya dan makanan. Ia lebih bertumpu kepada kajian komponen budaya tertentu dengan fokus terhadap makanan.

Pelancongan gastronomi atau pelancongan makanan ini boleh didefinisikan sebagai suatu perjalanan pelancongan yang berfokus untuk menjelajah dan menikmati makanan serta minuman khas di sesebuah destinasi bertujuan untuk mengalami sendiri budaya tempatan di tempat itu. Oleh itu, secara keseluruhannya, ia adalah jenis pelancongan yang menghubungkan perjalanan, percutian serta makanan dan memberikan pengalaman yang tidak dapat dilupakan oleh para pelancong.

Makanan yang terdapat di sesebuah destinasi pelancongan berpotensi besar untuk meningkatkan pengalaman para pengunjung di kawasan berkenaan. Makanan dalam aspek pelancongan ini berfungsi dalam menghubungkan pengunjung dengan budaya dan warisan destinasi berkenaan serta menjadi sebahagian daripada pengalaman pelancongan itu sendiri.

Maksudnya di sini, penggunaan makanan tempatan dapat menyumbang kepada promosi jenama destinasi pelancongan kerana makanan ini diakui sebagai sebahagian daripada budaya tempatan yang terdapat dalam destinasi tersebut. Oleh itu, hidangan makanan bukan lagi sekadar salah satu aspek dari pengalaman pelancongan, tetapi berubah menjadi aspek utama.

Dalam definisi yang lain, pelancongan gastronomi membawa konsep yang menggabungkan pelancongan dengan makanan dan menekankan makanan tempatan sebagai salah satu aspek budaya yang paling dihargai oleh masyarakat.

Kesannya, destinasi yang berkenaan mula menyedari bahawa makanan dan masakan tempatan adalah bahagian asas daripada warisan mereka, boleh menunjukkan ciri budaya nasional dan tempatan mereka, dan memungkinkan mereka berkembang sebagai jenama antarabangsa. Secara tidak langsung, makanan telah menjadi suatu artifak budaya yang menjadi penghubung kepada identiti sesuatu destinasi.

Neofilia makanan

Neofilia makanan merupakan suatu keadaan yang bertentangan dengan neofobia makanan, iaitu keadaan seseorang individu yang takut untuk mencuba makanan baharu. Neofilia makanan boleh didefinisikan sebagai suatu sikap yang melibatkan minat terhadap makanan baharu, menunjukkan keseronokan untuk menikmati pelbagai jenis makanan sama ada makanan biasa atau makanan yang tidak dikenali.

Dalam hal ini, neofilia makanan telah diakui sebagai salah satu penggerak atau pencetus yang penting untuk aspek pelancongan gastronomi. Malah, ramai penyelidik gastronomi berpendapat bahawa perkembangan dalam ‘pembangunan masakan baharu’ serta globalisasi masakan nasional di seluruh dunia adalah disebabkan oleh pengaruh kecenderungan neofilia makanan sebagai motivasi dalam sesuatu pelancongan.

Para pelancong yang gemarkan pelancongan makanan mempunyai kebarangkalian yang tinggi untuk memiliki neofilia makanan, iaitu kecenderungan untuk mencari dan merasai sesuatu yang baru, serta menikmati jenis makanan tempatan baharu pada destinasi percutian mereka.

Malah, penyelidik psikologi Pliner dan Hobden yang telah membangunkan skala khusus untuk neofobia makanan juga berpendapat bahawa keadaan neofilia makanan ini berkait rapat dengan keinginan mereka terhadap pengalaman makan yang baharu.

Beberapa kajian yang dijalankan terhadap masyarakat di seluruh dunia serta kecenderungan mereka untuk memiliki neofilia makanan telah menunjukkan penemuan yang menarik. Masyarakat negara Sweden contohnya lebih terbuka dan lebih bersedia untuk mencuba makanan baharu, iaitu memiliki neofilia makanan sewaktu melancong jika dibandingkan dengan masyarakat dari Finland.

Manakala, masyarakat Korea pula lebih takut untuk mencuba makanan baharu di negara asing atau destinasi percutian mereka berbanding masyarakat US. Malah, pertumbuhan pesat restoran-restoran etnik di US mempunyai kaitan rapat dengan masyarakatnya yang gemar untuk mencuba sesuatu makanan yang baharu.

Neofilia makanan sebagai penggerak kepada pelancongan gastronomi

Seseorang individu yang memiliki neofilia makanan biasanya begitu adventurous dalam menikmati makanan. Mereka berani dalam mencuba pelbagai jenis makanan etnik atau makanan eksotik yang terdapat dalam mana-mana destinasi yang mereka kunjungi. Dalam situasi ini, sekiranya individu neofilia makanan pergi mengembara atau melancong, fokus dan motif utama mereka adalah untuk merasai pengalaman makan yang baharu di tempat berkenaan.

Keadaan inilah yang menyumbang kepada peningkatan dalam pelancongan makanan yang mana sebahagian besar mereka yang memiliki kecenderungan neofilia makanan ini melancong semata-mata untuk menikmati makanan baharu. Keadaan ini menunjukkan peranan kritikal individu neofilia dalam menjelaskan sikap serta penerimaan pelancong terhadap makanan tempatan dalam destinasi yang dikunjungi.

Konsep neofilia makanan ini telah memberi suatu pemahaman yang penting bagi menerangkan tujuan, serta objektif seseorang itu melancong dan bercuti. Malah, ia turut mempengaruhi keputusan seseorang dalam membuat pilihan terhadap destinasi pelancongan yang ingin mereka lawati.

Dalam satu kajian pelancongan gastronomi, didapati bahawa kebanyakan pengunjung ke negara-negara Afrika merupakan para pengembara yang sukakan cabaran dan berkeinginan tinggi untuk mendekatkan diri dengan budaya serta makanan tempatan. Dapatan kajian ini turut menunjukkan bahawa keinginan sikap neofilia makanan adalah petunjuk kritikal bagi persepsi serta niat para pengunjung ini untuk menikmati hidangan tempatan di negara tersebut.

Menariknya bagi seseorang yang memiliki neofilia makanan ini, mereka lebih mudah untuk menerima makanan baharu tempatan, malah mereka cenderung untuk mempunyai persepsi yang baik, kecenderungan emosi yang positif,  mencubanya lagi pada masa akan datang serta memberi cadangan mengenai hidangan makanan tersebut kepada orang lain.

Persepsi dan pandangan yang baik oleh individu neofilia makanan tentang hidangan yang terdapat di destinasi tersebut kebiasaannya akan dikongsi kepada individu lain bagi menjelaskan mengenai keistimewaan yang dimiliki oleh hidangan berkenaan. Emosi dan respon positif yang diperoleh hasil daripada menikmati hidangan ini boleh memberi suatu publisiti yang positif bagi menaikkan populariti destinasi berkenaan serta sekaligus menaikkan ciri budaya makanan tempatannya.

Dalam hal ini, tanggungjawab yang harus ada bagi sesebuah destinasi pelancongan adalah untuk mengekalkan ciri keaslian budaya melalui penghasilan makanan tempatan dan seterusnya mempromosikannya sebagai salah satu warisan budaya mereka. Fokus utama bagi promosi ini adalah untuk menarik perhatian individu neofilia makanan agar datang berkunjung dan seterusnya mencuba makanan tempatan.

Kesimpulan

Dalam aspek pelancongan, komponen gastronomi atau makanan bukan hanya dianggap sebagai suatu keperluan buat para pengunjung, tetapi telah berubah menjadi asas utama yang akhirnya membentuk konsep pelancongan gastronomi. Makanan menjadi sebahagian daripada ciri budaya yang dipopularkan sebagai warisan yang terdapat dalam sesebuah destinasi pelancongan. Populariti pelancongan gastronomi ini semakin meningkat hasil persepsi individu neofilia makanan yang telah dibuktikan menjadi faktor penting dalam mempengaruhi tahap kepuasan para pengunjung.

RUJUKAN:

Baah, N. G., Bondzi-Simpson, A., & Ayeh, J. K. (2020). How neophilia drives international tourists’ acceptance of local cuisine. Current Issues in Tourism, 23(18), 2302–2318.

Castillo-Canalejo, A. M., Sánchez-Cañizares, S. M., Santos-Roldán, L., & Muñoz-Fernández, G. A. (2020). Food markets: A motivation-based segmentation of tourists. International Journal of Environmental Research and Public Health, 17(7).

Dimitrovski, D., & Crespi-Vallbona, M. (2017). Role of food neophilia in food market tourists’ motivational construct: The case of La Boqueria in Barcelona, Spain. Journal of Travel and Tourism Marketing, 34(4), 475–487.

Latimer, L. A., Pope, L., & Wansink, B. (2015). Food neophiles: Profiling the adventurous eater. Obesity, 23(8), 1577–1581.


Macam Mana Belut Dapat Organ Elektrik

Kalau jalan di pasar malam tiba-tiba ternampak gumpalan haiwan air tidak berkaki dalam bekas, jangan panik. Itu bukan ular. Itu belut, yang katanya sedap dimasak sup. Daging belut pula katanya sangat kaya dengan zat untuk kebaikan jantung dan tulang (Nadiah, 2020). Cuma peliknya – belut bukan main rapat dalam bekas tiada pula yang terkena renjatan antara satu sama lain. Kenapa agaknya?

Soalan ini mudah. Dua patah perkataan saja. Tetapi prosesnya sangat panjang. Sebelum ulas secara lanjut, kalian kena tahu dua benda dulu:

Setakat ini hanya tiga spesis Electrophorus saja yang disahkan berelektrik – E. electricus, E. varii dan E. voltai. Kebanyakannya hidup di Amerika Selatan.

Macam dicakap, “belut elektrik” bukan belut pun sebenarnya. Mereka tiada kena mengena langsung dengan belut biasa. Bau-bau bacang pun tiada. Mereka dikategorikan dalam kelas Actinopterygii. Kelas ini mengumpulkan belut biasa dan belut elektrik dalam jemaah sama dengan ikan tanglung, ikan salmon dan ikan todak antaranya. Kalau ada yang keliru, bayangkan begini: spesis babi adalah Sus domesticus. Spesis lembu adalah Bos taurus. Kedua-dua spesis ini adalah dalam kelas sama. Takkan lembu dan babi sama pula?

Maka sekarang ada satu persoalan jelas: apa yang berlaku pada tangga evolusi Actinopterygii sampai boleh bercambah sampai wujud belut biasa dan belut elektrik?

Rantaian Evolusi Belut Elektrik

Kalau ikut teori, tangki 6,000 ekor belut elektrik boleh menjana tenaga sampai 400 watts selama sejam. Cukup untuk mengecas telefon pintar atau komputer riba. Ini ikut teorilah. Mungkin ada yang memperlekehkan penjanaan kuasa sebegini banyak. Tetapi fikir balik – ini bukan loji nuklear. Ini haiwan tidak berkaki. Manusia lengkap berkaki pun ada yang tidak berguna sampai buat pekak pada hutang kawan. Kebolehan belut elektrik sudah lama menaikkan minat saintis.

Dan baru-baru ini, pihak Universiti Texas merungkaikan misteri ini. Mereka mendapati elektrik belut adalah sama seperti kicauan burung. Inilah kaedah komunikasi dalam kalangan belut. Sudah pasti tiada perkataan dalam renjatan elektrik yang dikeluarkan – hanya maklumat setaraf dengan otak belut untuk mengenal pasti belut berhampiran. Melalui elektrik, mereka mengiktiraf individu, jantina dan spesis belut di sesuatu kawasan.

Bermakna cas ini bukan semata-mata untuk mempertahan diri sahaja. Inilah kaedah komunikasi, yang diturunkan daripada generasi spesis sebelum belut elektrik moden. Untuk memahami kaedah warisan ini, saintis menyusuri tangga evolusi belut elektrik. Kata kunci di sini adalah genetik.

Mereka tahu yang semua ikan (belut adalah ikan) mempunyai dua maklumat genetik yang mengawal pergerakan otot. Belut elektrik menemui jalan untuk alihkan salah satu maklumat daripada otot ke sel lain. Perubahan ini berfungsi dengan baik, sampai hubungan antara otot dan sel baru ini menghasilkan organ baru yang boleh renjat elektrik (LaPotin, et al., 2022).

Sebab itulah belut biasa berbeza untuk dibandingkan dengan belut elektrik. Belut biasa mempunyai 800 spesis berlainan, sampai boleh hidup di air masin dan air tawar. Jenis belut yang hidup di Malaysia adalah belut paya atau belut padi (Monopterus albus). Jadi ikutkan, belut elektrik tidak wajar dipanggil “belut”. Kerana mereka bukan belut. Mereka turun daripada ikan pisau (knifefish) dalam proses yang mengambil masa selama 200 juta tahun (O’Callaghan, 2014).

Menyingkap daripada aspek saintifik, belut elektrik sebenarnya adalah “ikan pisau elektrik”. Namun begitu, sains adalah wadah untuk faham sesuatu kehidupan secara mendalam. Manakala budaya pula menjadi wadah untuk mengenali sesuatu benda. Dalam pertembungan ini, budaya menandingi sains.

RUJUKAN:

LaPotin, S., et al. (2022). Divergent cis-regulatory evolution underlies the convergent loss of sodium channel expression in electric fish. Science Advances. 8 (22).

Nadiah, N. (2020, September 15). The Health Benefits of Japanese Eel. Sorestaurant.

O’Callaghan, J. (2014, Jun 27). That’s shocking! Genes reveal electric eels evolved their supercharged muscles separately 200 million years ago. Daily Mail.


Bahasa-Bahasa Yang Dah Pupus

Menurut Kamus Dewan Edisi Keempat, “kepupusan” ditakrifkan sebagai “hilang
lenyapnya ataupun hapusnya sama sekali”. Menurut Kamus Pelajar Edisi Kedua,
“bahasa” bermaksud “sistem lambang bunyi suara yang digunakan sebagai alat
perhubungan dalam sesuatu kelompok manusia untuk melahirkan perasaan dan fikiran”.
Dalam dunia Linguistik, kepupusan bahasa berlaku apabila bahasa berkenaan tidak
ada lagi penuturnya. Artikel ini membincangkan tentang bahasa-bahasa yang telah
pupus di seluruh dunia.

Antara bahasa yang telah pupus adalah Bahasa Dalmatia. Bahasa yang dikenali sebagai Langa Dalmata adalah bahasa Romanik Italo-Dalmatia di bawah cabang Indo-Eropah yang pernah dituturkan di Croatia dan Montenegro. Seorang lelaki bernama Tuone Udaina (1823-1898) adalah orang terakhir yang mempunyai pengetahuan dalam bahasa berkenaan.

Pada 10 Jun 1898, beliau telah terbunuh akibat letupan semasa kerja-kerja di jalan raya. Kematian beliau telah menyebabkan bahasa ini mengalami kepupusan. Contoh ayat dalam bahasa ini adalah “Sant kauk certioin ko potuo favular in langa Inglesa?” yang bermaksud “Adakah ada sesiapa di sini yang tahu berbahasa Inggeris?”.

Selain itu, Bahasa Tambora adalah antara bahasa yang telah pupus. Bahasa ini merupakan bahasa Papua yang pernah dituturkan di Indonesia. Letusan Gunung Tambora pada tahun 1815 telah membunuh kesemua penghuni di kawasan berkenaan. Bencana alam tersebut telah menyebabkan bahasa ini mengalami kepupusan. Hitungan 1-10 dalam bahasa ini adalah seena, kálae, nih, kudein, kutélin, bátain, kúmba, koného, láli, saróne.

Di samping itu, Bahasa Nicoleño adalah antara bahasa yang telah pupus. Bahasa ini merupakan bahasa Uto-Aztecan yang pernah dituturkan oleh orang asli Amerika yang tinggal di Pulau San Nicolas di California. Juana Maria (1811-1853) adalah penutur terakhir dalam bahasa ini.

Tabiatnya yang suka memakan jagung, sayur dan buah mentah selepas bertahun-tahun tidak memakan makanan berkhasiat telah menyebabkan wanita tersebut menemui ajalnya. Kematian beliau pada 19 Oktober 1853 telah menyebabkan bahasa ini mengalami kepupusan. Hanya empat (4) perkataan dalam bahasa itu yang sempat diterjemahkan iaitu tocah, nache, toygwah dan puoochay yang masing-masing bermaksud haiwan meyorok, manusia, langit dan badan.

Kemudian, Bahasa Gothik adalah antara bahasa yang telah pupus. Bahasa ini merupakan bahasa Jermanik Timur di bawah cabang Indo-Eropah yang pernah dituturkan di Crimea. Bahasa ini kemudiannya pupus pada penghujung abad ke-18. Punca kepupusan bahasa ini adalah disebabkan oleh asimiliasi penduduk Gothik di kawasan berkenaan. Antara perkataan dalam bahasa ini adalah apel, handa, schuuester, hus, reghen, singhen dan geen yang masing-masing bermaksud epal, tangan, kakak, rumah, hujan, menyanyi dan pergi.

Bahasa Kamassian adalah antara bahasa yang telah pupus. Bahasa yang merupakan bahasa Samoyedik di bawah cabang Uralik itu pernah dituturkan di Rusia. Klavdiya Plotnikova (1893-1989) merupakan penutur terakhir bahasa ini. Walaupun fasih dalam bahasa itu, sayangnya beliau tidak berpeluang untuk berbual kerana tiada sesiapa selainnya yang tahu bahasa berkenaan selepas tahun 1950.

Ini diburukkan dengan pengaruh Bahasa Rusia yang memberi kesan kepada sebutan, struktur ayat dan perbendaharaan katanya. Contoh perkataan dalam bahasa ini adalah aavillo (аавийо), delim (ӓӓдэлим), aader (аадэр), aye (аайэ) dan aalam (аалам) yang masing-masing bermaksud kakak kepada ayah, melepak, setelah, pintu dan menyalahkan.

Kesimpulannya, itu adalah antara bahasa yang telah pupus di seluruh dunia. Kesan yang akan berlaku sekiranya sesuatu bahasa itu pupus adalah kita kan kehilangan memori tentang banyak budaya dan sejarah dunia. Bagi pendapat penulis, bahasa adalah benteng terakhir ketamadunan manusia. Jika bahasa itu pupus, segala isi yang berkaitan akan turut pupus bersamanya.

Sumber:

Four Things Happen When Language Dies And One Thing You Can Do Help.
Retrieved April 8, 2019 from https://www.smithsonianmag.com/smart-news/four-things-happen-when-language-dies-and-one-thing-you-can-do-help-180962188/

Камасинско-русский словарь. Retrieved April 8, 2019 from http://kamass.efenstor.net/

D. Abondolo (1998). The Uralic Languages. Routledge; 1 edition. ISBN
0-415-08198-X. ISBN 978-0-415-08198-6.

Why Did The Gothic Language Disappear? Retrieved April 9, 2019 from https://www.quora.com/Why-did-the-Gothic-language-disappear

Todd B. Krause and Jonathan Slocum. “The Corpus of Crimean
Gothic”. University of Texas at Austin.

Nidever, G.; Ellison, W. H., eds. (1984). The life and adventures of George
Nidever, 1802–1883. Santa Barbara, CA: Mcnally & Loftin. ISBN
0-87461-058-3.

Donohue, Mark (2008-01-03). “The Papuan Language of Tambora”.
Oceanic Linguistics. 46 (2): 520–537. doi:10.1353/ol.2008.0014. ISSN 1527-9421

Dalmatian Phrasebook. Retrieved April 8, 2019 from https://wikitravel.org/en/Dalmatian_phrasebook

Vuletić, Nikola (2013). “Le dalmate : panorama des idées sur un mythe
de la linguistique romane”. Histoire Epistémologie Langage. 35: 45.

Muljačić, Žarko (2006). “Noterelle dalmatoromanze”. Estudis
romànics. 28: 219.

Lenore A. Grenoble, Lindsay J. Whaley, Saving Languages: An Introduction to
Language Revitalization, Cambridge University Press (2006) p.18

Carian Umum Dewan Bahasa Dan Pustaka (DBP). Retrieved April 8, 2019 from
http://prpm.dbp.gov.my/Cari1?keyword=bahasa

Carian Umum Dewan Bahasa Dan Pustaka (DBP). Retrieved April 8, 2019 from http://prpm.dbp.gov.my/Cari1?keyword=kepupusan


Pesawat Bebas Minyak Terbang Guna Apa?

Sesiapa yang ikuti trend pro-persekitaran (environmentalist) mesti tahu pasal pesawat. Ramai tidak suka kerana pesawat meninggalkan jejak karbon sangat banyak. Jejak karbon adalah jumlah kesan rumah hijau dikeluarkan yang memberi kesan pada alam sekitar.

Jujurnya, kelompok pro-persekitaran bertambah lantang selepas Greta Thunberg mula naik. Dan jangan marah mereka – suara mereka memang diperlukan untuk membuka mata geng kapitalis yang terlalu rakus mencari untung.

Kalau bukan kerana kelantangan mereka, takkan mungkin sampai White House bergegarnya.

Di bawah Donald J. Trump, pentadbiran Amerika Syarikat tetap setia pada bahan api konvensional (minyak petrol, diesel dsb.).

Tetapi kemenangan Joe Biden telah mengubah segalanya. Jadi sekarang satu dunia ibaratkan sebulat suara nekad memperjµaηg semangat hijau. Kalau kereta memang mudah. Tetapi pesawat menggunakan tenaga sangat banyak.

Airbus A321 misalnya mempunyai tangki minyak sebanyak 32,940 liter, dengan purata 2,508 liter digunakan setiap jam. Dan setiap jam itulah, pesawat melepaskan 90 kilogram karbon di ruangan udara.

Jadi saintis sekarang perasan – ada demand baru: pesawat bebas minyak.

Pendekatan Baru Zaman Ini

Untuk membebaskan penerbangan daripada belenggu karbon, saintis cuba mempertimbang penggunaan bahan api sintetik. Jelas sekali dunia ketandusan alternatif. Tiada siapa (selain Greta Thunberg) sanggup meredah lautan luas guna kapal laut.

Jadi sepasukan saintis di Potsdam membentangkan cadangan yang semua sudah fikir. Guna saja tenaga suria, tetapi dengan bantuan udara sekali.

Proses ini menghasilkan campuran hidrogen dan karbon monoksida yang kemudian diproses menjadi bahan bαkαr yang sesuai (The Week, 2021). Pasukan ini dipimpin Profesor Aldo Steinfeld, yang turut mengusul agar cadangan ini boleh diuji secara praktikal.

Mereka ingin membangunkan sebuah makmal di Zurich supaya dapat menyelami dalam teknologi termokimia (DLR, 2019). Dari segi teori, sistem ini memang perlu cahaya matahari yang sangat banyak. Dan Timur Tengah sedia menunggu sesiapa saja yang berani membawa tenaga suria.

Sekali lagi kalau tengok teori, proses ini dapat menghasilkan bahan api dengan bajet sekitar €1.20 hingga €2.00 seliter. Teknologi ini jauh lebih praktikal untuk dibandingkan dengan bahan api biologi (biofuel).

Pertama sekali, tenaga suria tiada had dan tidak sama sekali bergantung pada sektor lain (biofuel bergantung pada sektor pertanian). Dan memang pasukan Steinfeld sedang melihat Timur Tengah… kerana rantau ini tidak langsung menjejaskan mana-mana sektor pengeluaran makanan.

Halangan Sementara

Buat masa ini, pasukan berkenaan masih belum mendapat sokongan sebuah negara. Mereka tahu cabaran yang menanti terutamanya di Timur Tengah. Bukan senang untuk masuk dalam pasaran. Ada saja halangannya.

Dan Kesatuan Eropah pun tidak begitu menyokong disebabkan cadangan yang kurang praktikal. Dari awal lagi, saintis terlibat sudah membentangkan: projek ini perlu pelaburan besar. Kos sangat tinggi perlu menghasilkan sesuatu yang boleh menggerakkan sesuatu. Mαlαηgnya, cadangan pasukan Steinfeld takkan memberi faedah serta-merta pada kos penerbangan. Ia terlalu “revolutionary”, iaitu peringkat terlalu awal untuk memberi impak.

Dan mereka juga perlu membuktikan dengan jelas bahawa idea ini bebas karbon. Kalau kurang setakat sedikit, lagilah Kesatuan Eropah jauhkan diri. Cuma cadangan memang sudah baik. Guna tenaga suria, yang percuma melainkan kos penyelenggaraan dan overhead.

Seandainya berjaya, pesawat sudah tidak perlu bergantung lagi pada minyak kerosene. Dan pengeluarannya juga boleh dikurangkan, sekali gus memberi manfaat kepada alam sekitar.

RUJUKAN:

DLR. (2019, Jun 13). SUN-to-LIQUID produces solar kerosene from sunlight, water and carbon dioxide.

The Week. (2021, November 11). Making ‘solar fuel’ for aircrafts from sunlight and air.


10 Peristiwa Pelik Waktu P*rang

P*rang itu amat kejam, sentiasa berlaku dengan ganas, tetapi sesekali p*rang juga boleh mencatatkan peristiwa yang pelik. P*rang Dunia Kedua adalah p*rang terbesar yang pernah dilancarkan dan mencatat angka korb*n paling tinggi dalam sejarah p*rang, tetapi tetap tidak terkecuali dari peristiwa-peristiwa pelik.

Dalam senarai ini kita akan melihat dengan lebih dekat beberapa peristiwa pelik dari p*rang yang paling merosakkan dalam sejarah ini.

Jamban Rosak Yang Mengorbankan Sebuah U-Boat JermanP*rang sudah menunjukkan tanda-tanda kekalahan tetapi Jerman masih memiliki kapal selam yang ketika itu dianggap sebagai paling maju dari segi teknologi di dunia. Ini termasuklah kecanggihan fasiliti kemudahan jamban mereka.

Pada bulan April 1945, kru kapal selam Jerman U-1206 selesai menjalani latihan mereka, dan di bawah komander mereka yang baru dinaikkan pangkat, Karl-Adolf Schlitt, mereka mula berangkat melaksanakan rondaan pertama mereka.

Sementara kapal selam British hanya mampu menyimpan najis manusia di dalam tangki untuk dibuang setelah mereka kembali ke dok, kapal selam U-1206 dilengkapi dengan jamban berteknologi tinggi yang menggunakan udara termampat untuk mengepam sisa najis ke dalam laut walaupun ketika sedang dalam posisi menyelam.

Ia bagaimanapun adalah sejenis sistem yang amat kompleks, pada 14 April 1945 jamban futuristik itu gagal berfungsi, menyebabkan air laut dan kumbahan najis membanjiri ruang dalam kapal selam.

Situasi panik itu dengan pantas merosot dari keadaan yang sekadar jijik menjadi keadaan yang berpotensi membun*h ketika air laut dan kumbahan najis bercampur dengan kebocoran bateri kapal selam, menyebabkan ia mengeluarkan gas klorin.

Karl-Adolf Schlitt tiada pilihan selain memberikan perintah untuk timbul di luar pantai Scotland, di mana U-Boat itu hampir dikesan dan diser*ng oleh T*ntera Udara Diraja British.

Tiga anak kapal terbun*h dan kapal selam itu m*snah teruk, semuanya kerana sistem jamban ‘berteknologi tinggi’ yang gagal berfungsi.

Yang KyoungjongRamai orang yang menyertai tentera kerana rasa setia yang kuat terhadap negara mereka, sementara ada orang lain yang dikerah bertugas sama ada mereka suka atau tidak. Sebilangan kecil insan yang tidak bernasib baik mendapati diri mereka terpaksa berjuang untuk kuasa asing yang tidak pernah disokong oleh mereka. Bagi lelaki Korea bernama Yang Kyoungjong, ini menjadi siri kisah hidupnya yang berulang-ulang.

Untuk bahagian pertama pada abad ke-20, Korea dijaj*h oleh Jepun. Orang Korea diperlakukan sebagai warganegara kelas kedua dan ribuan pemuda Korea dipaksa untuk dijadikan sebagai ‘ca*non fodder’ (istilah menghina bagi ask*r yang dianggap atau diperlakukan oleh pemerintah atau kom*nder sebagai aset yang tidak tidak berharga dan sekadar layak dijadikan perisai atau umpan dalam menghadapi ser*ngan musuh) dalam koleksi p*rang Imperial Jepun yang semakin meningkat.

Ketika Kyoungjong dipaksa bertugas dan dikirim untuk berp*rang dalam P*rang Soviet-Jepun tahun 1939, prospeknya tidak begitu baik.

Dengan Kesatuan Soviet mengalami kerugian yang dahsyat dan kekurangan tenaga manusia, Kyoungjong dipaksa menyertai pasukan Red Ar*y dan dihantar untuk bertemp*r dan m*ti di Front Timur.

Kyoungjong terselamat, tetapi dia mendapati dirinya ditangkap dan dihantar ke salah satu kem bvruh Kesatuan Soviet.  Dia mungkin bekerja keras di sana sehingga kem*tiannya, tetapi ajalnya bujan di situ, sehinggalah berlakunya pencerobohan N*zi Jerman pada tahun 1941.

Sejarah berulang lagi apabila Kyoungjong sekali lagi ditangkap dan direkrut, kali ini dia akhirnya mendapati dirinya berada sejauh hampir 6,000 batu dari kampung halamannya, kini dia berad di Perancis dan terpaksa berjuang untuk tentera Jerman.

Dia nekad enggan berjuang hingga terkorb*n hanya demi impian Hitl*r untuk Eropah yang bersifat perkauman, dia menyerah diri kepada pihak Sekutu secepat mungkin. Pada mulanya dia disalah anggap sebagai ask*r Jepun yang entah bagaimana mendapati dirinya berada di bawah perintah Jerman, kebenaran tentang kisah unik Kyoungjong tidak pernah muncul hingga beberapa waktu kemudian. Bahkan kisah ini dijadikan sebahagian daripada plot filem p*rang Korea bertajuk My Way.

Teka-Teki Silang Kata AkhbarPencer*bohan Sekutu ke Eropah Barat mempunyai jumlah yang besar. Sekiranya pencerobohan 1944 merupakan langkah yang salah, maka puluhan ribu tentera Sekutu akan terbun*h atau ditawan, dan tidak mungkin mereka melancarkan percubaan baru hingga awal tahun 1945.

Untuk mengekalkan kelebihan dari segi kejutan, operasi itu dirancang dengan penuh kerahsiaan. Hanya segelintir pegawai kanan yang mengetahui maklumat perinciannya. Oleh itu, ini menjadi kebimbangan besar ketika, hanya dalam beberapa minggu, sejumlah besar kata-kata kod yang berkaitan dengan pencerobohan muncul dalam jawapan teka-teki silang kata terbitan surat khabar Daily Telegraph.

Ini termasuklah perkataan Overlord (yang merupakan nama operasi itu sendiri), Neptune (yang merujuk kepada komponen tentera laut dalam ser*ngan), mulberry (yang merupakan nama yang diberikan kepada pelabuhan terapung rahsia yang dibina oleh Sekutu), dan dari kesemua yang disebutkan itu, kod itu menamakan dua dari lima pantai yang terlibat dalam pencerobohan.

Risau akan kemungkinan perisik mvsuh entah bagaimana menyusup ke peringkat tertinggi tentera, perkhidmatan rahsia British naik angin. Leonard Dawe, orang yang menyusun teka-teki silang kata itu ditahan untuk disoal siasat.

Dawe menegaskan bahawa dia tidak melakukan sesuatu yang salah, tidak berusaha untuk berkomunikasi dengan orang Jerman, dan pastinya bukan seorang perisik. Nampaknya dia menyatakan perkara yang benar.

Sejauh yang diketahui Dawe memilih kata-kata itu secara kebetulan semata-mata, dikatakan dia telah mendengarnya dari perbualan oleh anggota t*ntera di kampung halamannya di Bury St. Edmonds.

Pada 30 April 1945, Adolf Hitl*r men*mbak kepalanya sendiri. P*rang di Eropah belum berakhir, tetapi nasib Third Reich jelas menuju m*lapetaka. Ratusan ribu tentera dan orang awam bergerak, sebahagian besarnya menuju ke barat berusaha melarikan diri dari T*ntera Merah Soviet dan menyerah diri kepada Sekutu Barat.
Pertemp*ran Castle ItterKetika perintah turun, pengawal Jerman di Castle Itter di Austria, melarikan diri dari pos mereka. Kubu ini telah diubah menjadi penjara untuk menahan beberapa t*hanan Jerman berprofil tinggi. Pada tahun 1945, ini termasuklah dua mantan perdana menteri Perancis, orang yang pernah menjadi panglima tertinggi t*ntera Perancis ketika meletusnya p*rang, dan salah seorang pemain tenis terkemuka di dunia.

Dengan hilangnya pengawal mereka, para tahanan mula ketakutan, bimbang akan pasukan SS Waffen yang berkeliaran di kawasan luar bandar berkemungkinan akan hadir untuk menamatkan riwayat mereka. Salah seorang tahanan keluar dengan basikal untuk mencari bantuan.

Dia kembali dengan pasukan kecil merangkumi satu kereta kebal Sherman, 18 orang tentera Amerika, dan 10 orang tentera Jerman yang telah bersetuju untuk membantu dalam apa yang akan dikenali sebagai salah satu pertemp*ran terakhir di Teater Eropah.

Ser*ngan berlaku pada 5 Mei. Walaupun jumlah pasukan askar Amerika dan Jerman yang tidak setanding pasukan penyer*ng, dibantu oleh para tahanan sendiri, mereka berupaya menahan asakan tentera SS selama beberapa jam sehingga akhirnya bantuan tiba.

Komander Jerman terbun*h dalam pertemp*ran, tetapi Pertemp*ran Castle Itter dipercayai satu-satunya detik di mana anggota tentera Amerika Syarikat dan anggota tentera Wehrmacht bertemp*r bekerjasama dan berdampingan dalam sejarah P*rang Dunia Kedua.

Pencerobohan N*zi di Amerika UtaraSepanjang P*rang Dunia Kedua, Inggeris dan Amerika Syarikat secara konsisten menerima laporan yang lebih tepat daripada musuh mereka, Jerman. Ini setidaknya kerana arus udara jet bermaksud sistem cuaca cenderung bergerak dari barat ke timur melintasi Atlantik, sehingga lebih mudah bagi Sekutu untuk membuat ramalan mengenai cuaca di Eropah.

Keupayaan untuk meramalkan cuaca dengan ketepatan yang lebih besar berbanding musuh memberikan kelebihan ket*nteraan yang besar dan adakalanya sering dianggap remeh.

Dalam usaha menghap*skan kelebihan ini, Jerman nekad menyer*ng Amerika Utara, walaupun dalam skala yang sangat kecil.  Pada 22 Oktober 1943, sekelompok kecil pelaut Jerman bersenjata tiba dengan kapal selam di kawasan terpencil di Pantai Labrador, Kanada.

Setakat yang diketahui, ia adalah satu-satunya ser*ngan tentera Jerman ke Amerika Utara sepanjang p*rang. Ser*ngan itu tidak bertahan lama, dengan pelaut yang ada hanya cukup lama untuk mendirikan stesen cuaca automatik. Bagi menyembunyikan peranan sebenarnya, mereka melabelkannya sebagai milik Perkhidmatan Meteor Kanada.

Tidak ada organisasi seperti itu yang wujud, tetapi dalih mereka tidak kurang hebatnya sehingga kebenaran tentang Weather Station Kurt itu tidak pernah diketahui sehingga tahun 1981, setelah 38 tahun ia duduk di situ tanpa gangguan.

Rusa Dalam Kapal Selam BritishPada bulan Jun 1941 N*zi Jerman menyer*ng Kesatuan Soviet dalam ser*ngan yang terbesar dalam sejarah pep*rangan. Ketika Soviet Union diasak hebat oleh ser*ngan, British dan Amerika Syarikat berusaha untuk membantu Soviet dalam pertemp*ran.

Mereka mengirim senjata, peralatan, dan bekalan; hampir semuanya harus dihantar melalui perairan yang dipenuhi dengan U-boat, Arctic Circle. Kapal selam British HMS Trident adalah salah satu kapal yang ditugaskan untuk memastikan laluan bekalan penting ini kekal terbuka.

Soviet merasa bersyukur. Malah, sangat bersyukur, hingga mereka menawarkan hadiah kepada kapten HMS Trident dalam bentuk seekor rusa. Rusa dewasa setinggi lebih dari enam kaki di bahu dan beratnya lebih dari 200 paun. Bagaimanapun, spesis ini tidak sesuai dengan kehidupan dalam kapal selam P*rang Dunia Kedua yang sempit.

Walaupun begitu, British tidak mahu kelihatan biadab, mereka menerima hadiah yang lain daripada yang lain itu dan menamakannya sebagai Pollyanna, mereka menyumbat rusa itu ke dalam kapal selam melalui tiub torpedo.

Pollyanna terus berada di kapal selam itu selama enam minggu, kekal hidup dari sisa-sisa makanan dari dapur dan tidur di tempat kapten. Ketika HMS Trident kembali ke pelabuhan di Britain, Pollyanna ‘ditamatkan tugas’ dan disumbangkan kepada Regents Park Zoo.

Kapal P*rang Amerika Nyaris Tert*mbak Presiden

Secara teori U-Boat Jerman ini mewakili bahaya yang paling besar, tetapi dalam praktiknya ini adalah kejadian luar biasa yang melibatkan kapal pem*snah Amerika yang boleh menyebabkan kem*tian Presiden.

Pertemuan pertama antara Franklin D. Roosevelt, Winston Churchill, dan Joseph Stalin bermula di Iran pada 28 November 1943. Presiden Roosevelt, yang kesihatannya sedang merosot, harus melakukan perjalanan panjang dan berbahaya melalui perairan Atlantik yang dipenuhi U-boat.

Roosevelt akan diangkut ke Iran dengan kapal p*rang USS Iowa, tetapi sebelum dia berangkat, dia meminta satu demonstrasi menunjukkan kemampuan Iowa. Apa yang seharusnya menjadi latihan t0rpedo rutin tiba-tiba menjadi lebih meriah ketika sebuah kapal pem*snah Amerika, USS William D. Porter, memecahkan keheningan radio komunikasi dengan laporan yang mengejutkan bahawa mereka secara tidak sengaja melepaskan t*mbakan torpedo secara langsung ke arah kapal p*rang Presiden.

Roosevelt kelihatan tidak gelisah dan hanya meminta agar kerusi rodanya dipindahkan ke sisi kapal p*rang sehingga dia dapat melihat ketibaan t0rpedo. Nasib semua orang agak baik hari itu, USS Iowa berjaya mengelak hentaman torpedo, tetapi seluruh kru USS William D. Porter ditahan kerana disyaki cuba membun*h Presiden.

Ketua Unit T0rpedo, Lawton Dawson akhirnya didapati bertanggungjawab atas kesalahan itu. Dia dijatuhi hukvman kerja keras, tetapi Roosevelt secara peribadi telah campur tangan agar hvkumannya dibatalkan.

Perlawanan Bolasepak M*ut

Liga bolasepak rasmi Ukraine telah dihentikan setelah pencerobohan N*zi, tetapi satu pasukan amatur yang dianggotai beberapa bekas pemain profesional dikumpul dan dibentuk oleh pengurus kilang roti di Kyev.

Bola sepak adalah sukan yang paling popular di dunia. Tidak terkira banyaknya pertandingan telah dimainkan selama bertahun-tahun, tetapi mungkin yang paling aneh, dan paling mem*tikan, pernah dimainkan pada tahun 1942 di Ukraine yang terjaj*h.

Ketika pasukan yang baru dibentuk itu dengan mudah menyingkirkan lawan yang terdiri dari pasukan Romania dan pasukan lain yang ditubuhkan dari unit artil3ri Jerman, mereka menarik perhatian pihak berkuasa Jerman.

Jerman mengumpulkan pasukan terkuat yang mereka mampu kumpul dan mengatur tarikh untuk pertandingan. Memandangkan itu adalah perlumbaan ‘bangsa unggul’ Aryan melawan orang Ukraine sahaja, mereka menganggap kemenangan tidak dapat dielakkan. Namun pasukan Ukraine berjaya meraih kemenangan 5-1.

Jerman menuntut pertukaran dan mengatur perlawanan kedua untuk dimainkan beberapa hari kemudian pada 9 Ogos 1942. Walaupun diberi amaran bahawa hasil ulangan pertama kelihatan malap, Ukraine tetap menang 5-3 – dengan  ketiga-tiga gol pasukan Jerman dijaringkan dengan memvkul penjaga gol lawan hingga pengsan.

Beberapa pemain Ukraine yang mengambil bahagian dalam perlawanan iti dibun*h oleh N*zi selama beberapa bulan berikutnya, dan pertandingan ini mendapat gelaran “De*th Match.”

P*rang Dunia Kedua adalah p*rang teknologi dan tenaga manusia. Tentera mahukan kelengkapan p*rang yang terbaik, memandangkan mereka tayu bahawa ia boleh mengubah perbezaan antara hidup dan m*ti.
Pegawai British Turun Ke Medan P*rang Dengan Senjata Kuno

Seorang pegawai British bertindak sebagai pengecualian dari peraturan ini, dia lebih memilih untuk turun berp*rang dengan membawa bagpipe serta bersenjatakan pedang lebar abad pertengahan, dan busur panjang.

Lelaki itu adalah Leftenan-Kolonel Jack Churchill, juga dikenal sebagai “Mad Jack” dan “Fighting Jack” dikalangan rakan-rakannya. Dia berpendapat bahawa mana-mana pegawai British yang turun ke medan p*rang tanpa membawa p3dang sebagai berpakaian tidak lengkap.

Sebagai seorang pemanah m*ut yang pernah mewakili British dalam Kejuaraan Memanah Dunia, jika ada seseorang yang akan menghadapi ask4r Jerman akan bersenj4takan busur dan anak panah maka orang itu adalah dirinya sendiri.

Dia sering dirujuk sebagai manusia terakhir yang membun*h musuh menggunakan busur dalam pertemp*ran sebenar. Dia juga ikut serta dalam ser*ngan di Norway yang dijaj*h dan pencer0bohan di Sicily, pada kedua-dua penglibatannya itu, dia sempat memainkan lagu menggunakan bagipipe dibawaya sebelum menghunus pedang dan mara dalam pertemp*ran melee.

Pada bulan Mei 1945, dia memohon dipindahkan ke Timur untuk turut serts berp*rang melawan Jepun. Sebagai salah seorang dari sedikit individu yang benar-benar menikmati p*rang, dia bersedih jika Amerika Syarikat tidak mahu melibatkan dirinya, dan ia mungkin boleh berlanjutan selama sepuluh tahun lagi.

Penerbangan Rudolf Hess

Rudolf Hess adalah seorang ahli politik terkenal di dunia, salah seorang lelaki paling berkuasa di Jerman N*zi, dan dikatakan bakal pengganti Adolf Hitl*r. Semua itu menjadikannya sebagai salah seorang yang terakhir di dunia yang diharapkan oleh Inggeris untuk ditangkap di sekitar sebuah padang di Scotland. Dan, pada awal pagi 10 Mei 1941, dia berada di sana.

Perkara menjadi semakin aneh setelah dia diiring ke balai polis tempatan. Hess menjelaskan dia telah melakukan perundingan secara damai antara British dan Jerman. Hakikat bahawa Hitl*r tidak akan memberinya keizinan untuk melakukan perkara seperti itu kelihatan tidak sedikit pun menghalangnya.

Dia melakukan penerbangan solo dari Jerman ke Scotland dengan harapan untuk meminta pertolongan Duke Hamilton yang ke-14, yang Hess percaya dia pernah berkenalan dengannya di sebuah parti. Berita ini sampai kepada Duke, yang menegaskan dia tidak akan pernah bertemu dengan Timbalan Fuhrer.

Daripada terburu-buru untuk ditemukan dengan Winston Churchill seperti yang dia harapkan, Hess sebaliknya ditangkap dan dituduh melakukan jenayah yang mengganggu keamanan. Pakar psikologi memutuskan bahawa dia tidak gila, tetapi dia berada dalam keadaan mental yang halus. Dia dipenjarakan hingga saat kem*tiannya pada tahun 1987.

RUJUKAN:

10 Strange Events of World W*r II


Macam Mana Hong Kong Boleh Jadi Sangat Kaya?

Hong Kong merupakan negara yang tergolong dalam 4 harimau ekonomi Asia bersama dengan Korea Selatan, Taiwan dan Singapura. Bertitik tolak dari situ, Hong Kong terus menjadi negara yang sangat kaya. Malah bilangan orang kaya di Hong Kong begitu tinggi melebihi mana-mana bandar raya di dunia.

Persoalannya sekarang macam mana Hong Kong boleh jadi tersangat kaya?

Semua bermula setelah berakhirnya Perang Candu Pertama yang menyaksikan China tewas kepada Empayar British. Sebagai ganti rugi di atas kekalahan, China telah menyerahkan pulau Hong Kong kepada Empayar British. Tidak lama selepas itu berlaku pula Perang Candu Kedua yang menyaksikan China terpaksa menelan kepahitan tewas sekali lagi. Kekalahan itu telah memaksa China menyerahkan bahagian utara semenanjung Kowloon kepada Empayar Britain.

Ketika mula-mula British mengambil alih Hong Kong, wilayah itu merupakan kawasan perkampungan nelayan sahaja. Tetapi melihat kepada lokasi Hong Kong yang agak strategik, British bertekad untuk menukar perkampungan nelayan tersebut kepada pelabuhan bertaraf antarabangsa.

Pada mula, Hong Kong gagal memenuhi potensinya sebagai pelabuhan antarabangsa kerana perlu bersaing rapat dengan Shanghai. Nasib Hong Kong agak sedikit berubah apabila menjadi transit kepada orang Cina daripada wilayah Guangdong yang mahu berhijrah ke Amerika Syarikat. Selepas itu nasib Hong Kong agak kurang baik kerana gagal berkembang seperti yang diharapkan.

Setelah tamatnya Perang Dunia Kedua, Hong Kong mula berkembang terutamanya setelah China dikenakan embargo kerana menyertai Perang Korea dan mengamalkan dasar tutup pintu. Jadi beberapa syarikat daripada Shanghai mula berpindah ke Hong Kong lantas membuatkan ekonomi wilayah itu semakin meningkat.

Hal ini sebenarnya memberikan masalah kepada Hong Kong kerana wilayah itu sangat bergantung kepada China dalam aspek perdagangan. Sebagai wilayah kecil dan miliki sumber begitu terhad, agak mustahil untuk Hong Kong terus bertahan. Apa yang Hong Kong buat adalah menukarkan wilayah tersebut kepada pelabuhan entrepot.

Nak tarik syarikat-syarikat dunia memang tak mudah jadi Hong Kong telah mempromosikan pelabuhannya kepada negara di Asia Tenggara. Maka syarikat-syarikat di Asia Tenggara mula singgah di Hong Kong. Nak tambah lagi tarikan, Hong Kong telah menawarkan kadar cukai yang sangat rendah dan kerajaan tidak akan sesekali masuk campur dalam pasaran. Bermakna setiap syarikat bebas berdagang dengan mudah. Malah kalau ada syarikat bagi harga tinggi pun, kerajaan tutup mata sahaja dan tidak menghukum. Tawaran telah menjadi daya penarik untuk syarikat-syarikat besar dunia hadir ke Hong Kong.

Namun terlalu bergantung kepada perdagangan juga adalah amat bahaya. Jadi ahli-ahli perniagaan di Hong Kong mula memikirkan apa yang sesuai dihasilkan untuk dieksport ke negara luar. Fikir punya fikir, akhirnya ahli-ahli perniagaan di Hong Kong mendapat idea untuk meningkatkan lagi industri tekstil di wilayah itu.

Tunggu jap kalau nak tahu lebih banyak tentang China, boleh baca KITAB TAMADUN CHINA. Kami yakin anda tidak menyesal dan akan lebih faham mengenai China. Boleh beli di Shopee: https://shopee.com.my/Kitab-Tamadun-Cina-Ayman-Rashdan-Wong-i.238336777.21315812272

Berbekalkan moda daripada ahli perniagaan dan buruh yang terdiri daripada pelarian tanah besar China, industri tekstil Hong Kong berjaya berkembang dengan pesat. Hasilnya produk-produk tekstil daripada Hong Kong telah dieksport ke seluruh pelusuk dunia. Dalam masa beberapa tahun sahaja nilai eksport Hong Kong telah meningkat dengan mendadak.

Hong Kong terus berkembang pesat sehingga wilayah itu telah diserahkan kembali oleh British kepada China apabila perjanjian pajakan 99 tahun tamat. Penyerahan itu langsung tidak memberikan kesan kepada Hong Kong kerana wilayah tersebut meneruskan segala legasi yang ditinggalkan Britain.

Kesimpulannya, kemakmuran Hong Kong pada hari ini bolehlah dikatakan hasil usaha British ketika menduduki wilayah tersebut. Namun kita tidak boleh nafikan sumbang ahli perniagaan dan pelarian daripada tanah besar China yang mencorakkan ekonomi Hong Kong. Biarpun nampak maju, ada kisah gelap disebaliknya iaitu kos sara hidup tinggi hingga menyebabkan rakyat tidak mampu menyewa bilik. Akhirnya terpaksa hidup di ruangan yang seluas lubang kubur sahaja.

RUJUKAN:

Foundation For Economic Education. (1960, Mac 1). Hong Kong–A success story. Dipetik daripada  https://fee.org/articles/hong-kong-a-success-story/

History. (2022, Ogos 10). Britain agrees to return Hong Kong to China. Dipetik daripada https://www.history.com/this-day-in-history/britain-agrees-to-return-hong-kong-to-china

Kestell, J., & Meinheit, H. (1997). Hong Kong: From fishing village to financial center. Library of Congress. Dipetik daripada https://www.loc.gov/loc/lcib/9708/hongkong.html

Schenk, C. (2008, Mac 16). Economic history of Hong Kong. EH.Net Encyclopedia. Dipetik daripada  http://eh.net/encyclopedia/economic-history-of-hong-kong/


Kisah Amerika Membeli Wilayah Louisana

Apabila George Washington mengisytiharkan kemerdekaan daripada imperialisme British, Amerika Syarikat yang terbentuk masih belum menguasai benua daripada Maine ke California.

Hanya 13 koloni di sebelah timur sahaja yang menyertai. Beberapa dekad kemudian barulah Amerika Syarikat lengkap dengan pembelian, pengambilan dan juga penerimaan.

Antara pembelian paling penting dalam sosiopolitik serta ekonomi Amerika terletak di pertengahan negara hari ini. Louisiana mungkin sebuah negeri kecil yang menghadap Teluk Mexico.

Penamaan negeri ini berasal daripada pengaruh sejarah apabila René-Robert Cavelier menuntut seluruh kawasan yang ditumpahkan Sungai Mississippi untuk penguasaan Perancis.

Namun saiz negeri tersebut hanyalah sebahagian kecil daripada wilayah besar yang direbuti Perancis, Sepanyol dan British.

Perjanjian Fountainebleau 1762 telah menyaksikan penaruh Perancis beri Louisiana Besar kepada Sepanyol.

Namun Perjanjian San Ildefonso Ketiga menarikbalik pemilikan Sepanyol dengan pertukaran dengan kawasan-kawasan di Tuscany. Kiranya Sepanyol kehilangan kawasan jauh daripada negara mereka – tetapi mendapat kawasan dekat.

Kembalinya Perancis pada tahun 1800 menyaksikan geopolitik yang jauh berlainan. Amerika sudah bukan lagi tanah untuk direbut-rebutkan. Kerana di situ sudah berdirinya sebuah negara yang dipimpin oleh Presiden Thomas Jefferson.

Jefferson sudah sekian lama memerhati perkembangan di Louisiana. Kegagalan Perancis di Saint-Domingue telah menyaksikan pembvnuhan beramai-ramai bangsa sendiri pada tangan Haiti.

Dan pep3r4ngan bersama British juga menyumbang kepada keputusan Napoleon untuk jual Louisiana kepada Amerika Syarikat. Bagi Jefferson, semuanya terletak pada tempat dan masa.

Sungai Mississippi mempunyai pelabuhan di New Orleans, yang boleh dijadikan sumber ekonomi penting. Maka Jefferson melantik dua menteri-menteri luar negeri untuk menguruskan hasrat ini.

Pada zaman kolonialisme, Amerika Syarikat meletakkan seorang menteri untuk berfungsi bagi setiap empayar. James Monroe dan Robert R. Livingston diberikan tugasan untuk menjaga kepentingan Amerika Syarikat di masing-masing British dan Perancis.

Rundingan bersama François Barbé-Marbois mendapatkan perkenan Napoleon. Dan Livingston membawa pulang New Orleans kepada Jefferson dengan pembelian mahal. Mematahkan penentangan daripada Parti Persekutuan, Jefferson menyeru Setiausaha Negara James Madison dapatkan persetujuan Kongres.

Penguasaan Luar dan Dalaman

Sebanyak AS$2.6 bilion dibelanjakan Kongres bagi aspirasi besar ini (Lee, 2019). Pada hari ini nilai sedemikian mungkin lebih daripada AS$60 bilion. Ia merupakan jumlah sangat murah jika dibandingkan dengan saiz dibeli. Sebanyak 2.14 juta km2 diserap masuk dalam Amerika Syarikat.

Namun di sebalik tabir, Perancis tidak sebenar-benarnya menguasai semua daripada saiz ini. Pembelian ini langsung tidak mengambil kira kepentingan etnik-etnik pribumi.

Hanya Paris dan kerajaan imperialis sahaja yang mendapat manfaat, manakala etnik-etnik pribumi perlu menelan kepahitan bahawasanya Amerika Syarikat telah membeli hak pra-emptif untuk merampas tanah-tanah mereka dengan perjanjian atau penguasaan tanpa sebarang pertolongan daripada pihak lain.

Jefferson telah memulakan kep3ritan 40 tahun bagi suku-suku pribumi yang dihalau keputusan mahkamah. Mereka diberikan sebuah kawasan atas dasar pemaksaan. Malah dasar perh4mbaan juga diamalkan secara berleluasa yang sudah tentunya terdiri daripada etnik Afrika.

Kedatangan mereka adalah atas usaha Sepanyol yang boleh dikatakan mendominasi dalam perdagangan h4mba pada masa itu. Malah pelarian-pelarian Perancis membuat kebun-kebun besar yang turut menggunakan golongan h4mba demi mencapai produktiviti negara.

Namun dasar perh4mbaan hanya bertahan sehingga tahun 1836 lalu ditamatkan melalui P3r4ng Saudara Amerika. Dan Wilayah Louisiana dipecah-pecahkan kepada beberapa negeri sepertimana yang diketahui hari ini iaitu daripada Montana ke Oklahoma, Arkansas ke Minnesota dan juga negeri-negeri di tengah-tengah sama ada sebahagian atau sepenuhnya.

RUJUKAN:

Lee, R. (2019, Oktober 1). The True Cost of the Louisiana Purchase. Slate. Retrieved from http://www.slate.com/articles/news_and_politics/history/2017/03/how_much_did_the_louisiana_purchase_actually_cost.html


Kapsul Masa: Alat Penghubung Generasi Masa Akan Datang?

Manusia di sepanjang zaman sejak tamadun purbakala seperti Mesir, Rom, Yunani,China dan tamadun hebat yang lain diseluruh dunia mencari jalan penyelesaian menyimpan relik yang berharga bermulalah dari pengetahuan senibina, barang-barangan, novel, puisi, sastera, dan sebagainya dengan  membina makam, kamar mahupun bilik yang gah dan kompleks, perangkap maut untuk melindungi harta dari pencuri.

Namun peperangan, perubahan iklim dunia dan keadaan politik dan perubahan kefahaman/idealogi, kemajuan teknolgi membawa kepada kemusnahan dan perubahan kepada bahan simpanan. Walaupun beberapa millenia berlalu, objek dari zaman berkenaan ada yang kekal dan segelintir yang hilang, selalunya makam  firaun di Mesir ditanam bersama objek seperti makanan dan patung dewa-dewa untuk memastikan kegunaannya selepas meninggal dunia, selain hanya merupakan sebuah makam dengan mumia, ia merupakan informasi kebanyakkan kita hari ini masih diterima pakai dan berguna kepada generasi masakini untuk mempelajari bagaimana masyarakat zaman tersebut hidup.

Beberapa ahli falsafah, saintis moden Amerika telahpun bersetuju  menyelamatkan arkib  tersebut dari ancaman luaran dan dalaman (samada dari 10 tahun ke 1000 tahun, dan lebih 3,000 tahun) agar sejarah boleh diajarkan dan dipelajari untuk generasi masa akan datang. Ya, objek simpanan itu ialah “kapsul masa.

Sebuah kapsul masa yang dihasilkan haruslah kedap udara, tahan karat, hakisan asid akibat perbezaan aras PH didalam tanah, kelembapan, tekanan udara sekeliling, dan diperbuat dari bahan-bahan yang tidak merembeskan gas mengurai yang boleh merosakkan media-media didalam kapsul tersebut.

Kebiasaannya, sebuah kapsul masa yang dibina dengan besi tahan karat samada “Stainless steel alloy” akan digunakan. Oleh kerana gas oksigen yang terperangkap didalam kapsul masa yang mampu merosakkan khazanah yang berharga, ia akan digantikan samada dengam gas nadir seperti argon atau nitrogen. Sebuah kapsul masa biasanya dikosongkan dan divakumkan sebelum diisi gas berkenaan. Media didalam kapsul tersebut seperti kertas suratkhabar dan bahan-bahan organik seperti benih-benih pokok akan melalui sesi rawatan khusus agar ia tidak mereput sama sewaktu “melalui perjalanan ke abad seterusnya.”

Antara salah satu contoh kapsul masa yang berusia 220 tahun ialah “Kapsul masa Paul Revere” yang ditanam sendiri oleh Paul Revere Samuel Adams dan William Scollay pada tahun 1795. Pada Disember 2014, Pekerja yang membaiki kebocoran di Massachusetts State House di Boston menemui kapsul tersebut yang diletakkan di penjuru bangunan berkenaan pada 1795. Pihak berkuasa di Boston’s Museum of Fine Arts meluangkan masa berjam lamanya mengeluarkan kotak kuprum yang berkarat seberat 10 paun dengan artifak didalamnya. Disepanjang penemuan berkenaan, adalah 5 keping surat khabar yang berlipat dengan sekurang-kurangnya 24 duit syiling – bertarikh antara 1652 sehinggalah 1855 – termasuk duit syiling separuh sen, satu sen, 10 sen dan duit syiling 25 sen. Set syiling yang seterusnya termasuk syiling pokok Pine dan pingat  kuprum menunjukkan George Washington.

Menyusul selepas itu pula adalah kapsul masa Westinghouse oleh syarikat Westinghouse Electric & Manufacturing Company. “Time Capsule I” yang dihasilkan untuk kegunaan 1939 New York World’s Fair dan “Time Capsule II” dihasilkan untuk 1964 New York World’s Fair. Kedua-duanya ditanam 50 kaki dibawah Corona Park di Flushing Meadows–, tapak kedua-dua pameran dunia berkenaan; kapsul 1965 diletakkan 10 kaki ke utara dari kapsul masa 1939. Kapsul berkenaan akan dibuka pada masa yang sama pada tahun 6939. Iaitu lima ribu tahun selepas kapsul pertama ditutup. Ya, 5,000 tahun!

Yakin dengan ketahanan karat 5 alaf didalam tanah, besi Kromarc digunakan untuk “Time Capsule II” terdiri dari 52.60% besi, 21.24% Nikel, 15.43 Kromium, 8.20% Mangan, 0.22% Silikon, 0.05 Karbon, 0.013% Fosforus, dan 0.012% Sulfur.

Antara barang yang termasuk didalam kapsul 1965 ialah:

·         Kamera Polaroid

·         Pembalut plastik

·         Berus gigi elektrik

·         Damak

·         pen mata bola

·         Blok molekular

·         Bendera Amerika dengan 50 bintang

·         Wayar superkonduktif

·         Sekotak detergen

·         Radio transistor

·         Sel bahanapi

·         Jam elektronik

·         antibiotik

·         Kanta lengkap

·         Gulungan  Mikro-filem

·         Kad kredit

·         laser Rod ruby

·         Magnet seramik

·         Penapis rokok

·         Rakaman lagu Beatles

·         Benih yang telah melalui proses irradiasi

·         Makanan sejuk-beku

·         Lampu suluh yang boleh dicas semula

·         Pelindung haba dari Aurora 7

·         Revised Standard Version of the Bible

·         Filem bersejarah mengenai  USS Nautilus

·         Bahan diperkuatkan dengan fiber

·         Lencana identiti filem

·         Bahan dari satelit  Echo II

·         Unit memori komputer

·         Peranti pengesan radiasi bersaiz poket

·         grafit dari reaktor nuklear yang pertama

·         Pemancar radio satelit Vanguard

·         Bekas untuk Karbon-14

·         tektite

·         zirkonium asli

·         Air Laut Pasifik yang telah di nyahsuling

·         Pil kawalan kelahiran

·         pinggang memasak piro-seramik

·         Injap jantung plastik

·         Panduan rasmi mengenai New York World’s Fair

·         Gambar foto mengenai kejadian penting

Isi kandungan dikapsul masa “Time Capsule I” diisi dengan tandatangan Albert Einstein dan mesej ke generasi masa hadapan, bersama buku ditulis kedalam buku bertajuk “Book of Record of the Time Capsule of Cupaloy” Tujuan buku ini untuk mengekalkan kewujudan kapsul masa berkenaan untuk 5,000 tahun seterusnya, dan memberi maklumat agar orang pada tahun 6939 mencarinya, antaranya manual cara mengeja, bertutur dan memahami abjad pada era 1938. Ini dipercayai agar ia boleh difahami untuk generasi 5,000 tahun kehadapan. Ia diwujudkan sedemikian kerana ipercayai Bahasa Inggeris akan pupus dan lenyap untuk 5 alaf seterusnya.

Kapsul itu termasuklah ilustrasi menunjukkan dengan tepatnya dimana setiap 33 bunyi nada mengenai Bahasa Inggeris pada tahun 1938 dihasilkan dalam bentuk kaviti oral yang Dr.Harrington gelar ia sebagai “mouth map”. Manakala untuk Time Capsule II, diisi dengan falsafah, angkasa, tenaga atomik dan perkembangan saintifik sehinggalah beberapa barang seperti yang dinyatakan di senarai diatas. Kapsul berkenaan juga dikedap dan dipastikan diisi dengan gas nadir seperti Argon dan Nitrogen.

Apakah pendapat anda mengenai kewujudan kapsul masa yang mampu memberikan pengetahuan kepada generasi masa akan datang? Ataupun arkib yang disimpan didalam bilik tersorok adalah lebih terselamat? Itu terpulang kepada pemilik kapsul untuk menentukan lokasi terbaik untuk penanaman kapsul.

Sumber:

Sarah Pruit (2015) Contents of Boston Time Capsule Buried by Samuel Adams and Paul Revere Unveiled. History.com

Joel Christie (2015) A message from ‘His Excellency’ Sam Adams and ‘The Most Worshipful’ Paul Revere to the 21st Century: Time capsule buried by the real ‘Sons of Liberty’ opened after 220 years. Daily Mail


Saudi Dengan Houthi Sengketa, Rakyat Yaman Kebuluran

Apabila Hussein Badreddin al-Houthi m4ti pada tangan anggota-anggota keselamatan Yaman, ramai tidak menyangka gerakannya akan menjadi masalah politik paling besar.

Kepimpinan Ali Abdullah Saleh enggan membiarkan Badreddin menjadi kiblat kelompok Syiah di Yaman. Maka selama sembilan tahun, tiada siapa tahu lokasi sebenar dimana Badreddin dim4kamkan.

Tetapi perletakan jawatan Saleh sebagai Presiden Yaman memulakan usaha hubungan semula dalam politik dibelah Kebangkitan Dunia Arab.

Budi Abdrabbuh Mansur Hadi dibalas kasar khususnya apabila ribuan Syiah menghadiri pengebvmian semula Badreddin. Gerakan moderat dilancarkan Badreddin mula bertukar menjadi serius.

Mereka memperkudakan Kebangkitan Dunia Arab bermula 9 November 2011 apabila Saada dan al-Jawf dir4mpas penyokong Houthi.

Tiga tahun kemudian, Houthi telah merangkul ibu negara Sanaa. Istana presiden pun diambil mereka, dan Yaman kelihatan dengan jelas dimenangi Houthi.

Perkembangan ini tidak diredhai Arab Saudi, yang memerhati Yaman dengan penuh curiga dan waspada.

Kerajaan Salman bin Abdulaziz hanya menunggu seminggu selepas pep3r4angan saudara di Yaman meletus untuk bertindak.

Tetapi selepas lima tahun terlibat di Yaman, mereka masih lagi belum mencapai matlamat yang diingini.

Yaman kekal terbelah antara Hadi dan juga Mahdi Mashat yang pro-Houthi. Hampir 13,000 rakyat Yaman terbvnuh, tidak termasuk dengan 500 warga Saudi di sempadan.

Sementara Saudi bersorak kejayaan membvnuh 11,000 peserta Houthi, mereka juga kehilangan sekitar 3,000 t3ntera sendiri. Meskipun mendominasi dengan teknologi moden, Houthi tidak berganjak daripada Yaman.

Kemenangan besar bagi pihak Houthi dirangkul selepas enam hari berp3r4ng di Sanaa. Antara 28 November hingga 4 Disember 2017, r4mpasan ibu negara disusuli s3r4ngan Saudi.

Tetapi seorang pen3mb4k tepat Houthi meletakkan pelvru di dalam kepala Ali Abdullah Saleh (Al-Jazeera, 2017). Penglibatan Saudi pun tidak berjaya menghalang kemenangan Houthi di al-Jawf.

Selepas berminggu mengas4k golongan pro-Hadi, Houthi meny3rbu bandaraya Al Hazm. Banyak kawasan dalam daerah Al-Jawf dikuasai Houthi, kecuali mana yang berhampiran dengan Arab Saudi.

Malah pihak keselamatan yang disokong Saudi di Gunung Atias pun telah dihalau Houthi. Kejatuhan al-Hazm boleh menjadi pembolehubah yang memastikan kemenangan Houthi (MEMO, 2020).

Ia merupakan kemenangan penting yang kedua di sempadan Saudi dalam tempoh begitu singkat. Antara Ogos hingga September 2019, Houthi melancarkan satu operasi dinamakan Kemenangan Dari Allah.

Mereka dengan berani meletakkan sasaran terhadap Arab Saudi. Pada masa ini brig3d Saudi sedang bersedia untuk melancarkan balasan terhadap apa yang berlaku di kilang proses minyak Abqaiq dan Khurais.

Maka Mohammed Naser al Atefi membuat per4ngkap terhadap Saudi. S3r4ngan Houthi tidak dibalas sepatutnya oleh T3ntera Udara Saudi – dan unit-unit darat Saudi telah dikepung tanpa akses makanan dan air.

Pengepungan ini hanya berlangsung selama tiga hari, dan Houthi mengisytiharkan kemenangan.

Ribuan t3ntera Saudi ditangkap, termasuk juga ratusan kenderaan-kenderaan berp3risai. Tetapi kenyataan ini semestinya ditokok-tambah untuk mencalarkan imej Saudi.

Kemenangan Houthi ini tidak memberikan sebarang perubahan pun terhadap kebuluran teruk yang melanda Yaman. Dalam tempoh dua tahun pertama, dijangka 130 kanak-kanak m4ti setiap hari.

Tidak cukup dengan itu, Yaman juga dilanda penularan kolera kerana tidak mampu menguruskan kebersihan angkara pep3r4ngan. Sehingga November 2019, 2.2 juta orang disyaki mengh1d4pi peny4kit ini.

Selagi pep3r4ngan tidak tamat, jaminan makanan dalam Yaman kian tergugat. Dan tempiasnya dirasai rakyat yang terhoyong-hayang mencari tempat teduh sebelum percaturan politik menentukan nasib mereka.

RUJUKAN:

Al-Jazeera. (2017, Disember 5). Houthis reportedly gain control of most of Sanaa. Retrieved from https://www.aljazeera.com/news/2017/12/saleh-fate-unknown-house-bombed-houthis-171204095843076.html

MEMO. (2020, Mac 2). Yemen Houthis seize strategic city bordering Saudi Arabia. Retrieved from https://www.middleeastmonitor.com/20200302-yemen-houthis-seize-strategic-city-bordering-saudi-arabia/


Lagenda Orang Liar Yang Hidup Di Tengah-tengah No Man’s Land Dalam WWI

Semasa Per.ang Dunia Pertama, di luar kawat berduri dan jauh dari belenggu di dalam parit kubu, di tengah-tengah ruang yang menjadi pemisah dua kubu pasukan tentera, wujudnya kumpulan tentera tak bertuan berkeliaran di “no man’s land” (perbatasan lebar yang memisahkan parit pertahanan dua pihak tentera yang saling berper.ang.)

Askar-askar ini dikatakan sebagai askar pelarian yang lari dari tugas, mereka datang dari pasukan tentera dari tujuh negara yang bertem.pur di medan per.ang di Eropah, berkumpul sebagai sekumpulan askar yang meninggalkan posisi masing-masing dengan tinggal di sekitar ruang ma.ut yang terpencil antara kubu tentera negara-negara yang berper.ang itu.

Mereka bergerak aktif menyelinap ke dalam parit yang terbiar untuk mengumpulkan sebarang barang berharga terutamanya makanan untuk meneruskan hidup. Dalam Per.ang Dunia Pertama, mereka ini boleh dikatakan sebagai pasukan tentera yang tidak bernegara.

Inilah kisah legenda tentang kumpulan yang digelar “orang liar”, ada kisah yang diceritakan dengan menggambarkan mereka sebagai manusia ga.nas dan memakan manusia lain akibat terlalu lapar.

Manakala pandangan moden yang lebih ‘woke’ percaya bahawa mereka hanyalah golongan anti-per.ang yang nekad meninggalkan kewajiban sebagai tentera untuk menjadi manusia sebenar yang saling mengasihi antara satu sama lain, tanpa mengira seragam negara apa yang mereka pakai.

Di sepanjang ruang literal dan metafora no man’s land itu lah lagenda tentang kemanusiaan dan kega.nasan lahir, dan walaupun kebanyakannya berakar umbi dari aspek sejarah, rata-rata yang lain sebenarnya adalah fiksyen semata-mata.

Sejak per.ang tamat, penglipurlara kisah ketenteraan telah menceritakan banyak versi kisah ini melalui fiksyen sejarah, sekaligus menimbulkan persoalan tentang asal usul kisah ini jika ianya kisah benar.

Ia tidak sama seperti Christmas Truce yang menjadi lagenda terkenal pada tahun 1914, di mana tentera Inggeris, Perancis dan Jerman meletakkan senjata untuk sama-sama bertukar hadiah, menyanyi dan bermain bola sepak demi semangat perayaan. Orang liar yang mendiami No Man’s Land semasa Per.ang Dunia Pertama adalah fiksyen sejarah.

Menurut pengkaji cerita rakyat, James Deutsch, Ardern Arthur Hulme Beaman, seorang leftenan kolonel dalam pasukan berkuda British yang menulis “The Squadroon” pada tahun 1920 telah bersumpah bahawa orang liar itu wujud, mereka terdiri daripada tentera British, Perancis, Australia dan Jerman, yang  tinggal di bawah tanah, seperti hantu yang keluar pada waktu malam untuk merom.pak dan membu.nuh.

Pada waktu malam seorang pegawai memberitahunya, mereka sering terdengar jeritan yang menakutkan dan bunyi tem.bakan dari perbatasan per.ang luas yang mengerikan itu seolah-olah binatang sedang berga.duh sesama mereka.

Tetapi pada tahun 1975, sejarawan Paul Fussell menganggap kisah orang liar itu sebagai “legenda per.ang terbaik yang paling cemerlang dalam penciptaan sastera serta paling kaya dengan ciri-ciri simbolik.”

Deutsch telah berusaha bertahun-tahun untuk mendedahkan asal-usul kisah itu, tetapi dia gagal mencari sebarang rujukan yang lebih awal daripada Beaman.

Tetapi itulah keindahan dan tragedi sebuah legenda: cerita yang terbaik dicipta tanpa mengambil kira asas dalam sejarah, tapi mampu kekal berakar umbi walaupun tanpa bukti kukuh, ia masih boleh dipercayai. Itulah kelebihan kisah legenda moden, ia diolah supaya kelihatan cukup masuk akal untuk dipercayai, dan ia tidak semestinya rekaan, tidak semestinya benar.

Ada teori baru yang mengusulkan bahawa kisah orang liar di No Man’s Land itu telah disebarkan semasa per.ang kerana ia mungkin bertujuan untuk dijadikan peringatan kepada askar agar tidak sesekali meninggalkan kedudukan masing-masing hingga melintasi ruang larangan.

Mungkin askar ditakut-takutkan dengan ancaman sekiranya mereka cuba memasuki kawasan No Man’s Land, mereka mungkin akan ditarik ke bawah tanah oleh manusia yang ga.nas itu, yang akan memakan askar lain.

Ketakutan ini menjadi relevan kerana ketika itu manusia moden belum pernah melihat per.ang yang mengor.bankan nyawa dalam skala yang amat besar ketika Per.ang Dunia Pertama.

Semasa Per.ang Dunia Pertama, beribu-ribu orang atau askar yang terkor.ban gagal dikenal pasti dalam parit kubu di seluruh Eropah.

Mereka mungkin menjadi mangsa per.ang, tetapi mereka dibangkitkan dalam legenda sebagai orang liar di No Man’s Land, di mana lagenda mereka akan terus kekal, selagi kita terus menyebarkan kisahnya.

RUJUKAN:

Beaman, A. Hulme. (2015). The Squadroon. Palala Press.


Vernakular Merosakkan Kualiti Pendidikan Negara

Sistem pendidikan sedia ada yang membenarkan kewujudan vernakularisme telah menyebabkan keretakan besar dalam rekabentuk kebangsaan negara. Akibat kewujudan sekolah-sekolah vernakular, Malaysia takkan mungkin boleh bersatu. Sebarang perbezaan pandangan tidak boleh membuktikan sebaliknya, kerana realiti sedia ada jelas memancarkan cahayanya.

Tiga mangkuk takkan mampu menggaulkan satu adunan, terutamanya jika terletak di tiga tempat berbeza. Maka kerelevanan Sekolah Jenis Cina (SJC) dan Sekolah Jenis Tamil (SJT) sebenarnya melunturkan harapan kesatuan yang diimarahkan Sekolah Kebangsaan (SK).

Pada tahun 2000, SK, SJC dan SJT disertai masing-masing 98% Melayu, 92% Cina dan 47% India (49% lain memilih SK). 10 tahun kemudian, trend yang sama masih berterusan. SK, SJC dan SJT disertai 97% Melayu, 96% Cina dan 56% India (38% di SK).

10 tahun merupakan satu generasi. Bermakna satu generasi setiap bangsa terpisah dengan dinding buatan sistem sedia ada. Dan status Melayu sebagai bangsa termiskin pada ambang kemerdekaan meninggalkan sebuah legasi bagaikan stigma, ditajamkan lagi angkara sikap-sikap pemukulan rata oleh golongan yang mengimarahkan rasisme kerohanian (internalized racism) dan sikap apologisme. Stigma tersebut meresap masuk sampai ke peringkat pendidikan pun, dan agama juga.

Kedua-dua jenis sekolah kebangsaan (rendah dan menengah) dipandang seolah-oleh tidak berkualiti, bahawasanya stigma tersebut mengatakan SJC lebih bagus. Kalangan Melayu pun pernah (dan masih) berlegar pendapat bahawa untuk menutup SJC/T, pendidikan SK perlu lebih berkualiti. Mungkin tidak disedari, ini pun suatu gabungan rasisme kerohanian dan apologisme. Hanya kerana SJC/T sebuah arus vernakular, terus dipandang seolah-olah pendidikan mereka berkualiti.

Dalam dunia semakin mencabar ini, kualiti pendidikan perlu sentiasa dipertingkatkan. Setiap lima tahun pun, tidak pelik jika perlu ada pembaharuan. Membaiki apa yang kurang itu bukanlah suatu masalah. Malah Pendidikan Islam sekalipun ingin dirombakkan semula supaya lebih dinamik, efisyen dan sesuai perlu disokong juga. Namun mengatakan pendidikan vernakular lebih baik berdasarkan prasangka dan sentimen ialah suatu kesilapan fakta.

Pada tahun 2011, semasa Dr. Wee Ka Siong menjadi Timbalan Menteri Pendidikan, suatu statistik tergempar telah diumumkan. Seramai 220,000 pelajar menengah yang tercicir daripada pendidikan 2006-2010 (The Star, 2011). Sebahagian besar daripada angka tersebut mewakili pelajar-pelajar daripada persekolahan Cina. Sekalipun digabungkan pelajar-pelajar sekolah agama kerajaan dan bukan kerajaan, angka masih lagi belum boleh menandingi sekolah-sekolah Cina.

Berkenaan dengan persepsi SK tidak berkualiti, purata skor berjaya mendedahkan perkara sebaliknya. Jurang antara prestasi UPSR misalnya antara SK dan SJC tidak pernah jauh. Sekitar 2005, SJT memang ketinggalan jauh di belakang dengan 11.7% GPS di tangga paling bawah. SK pula di belakang SJC dengan hanya 2.5%. Bermakna antara 2005-2010, jurang antara SK dan SJC hanya beberapa mata sahaja. Dan pada tahun 2011 pula, SK telah mendahului sebagai sistem paling berkualiti.

Di sini jelas bahawa dalam tempoh enam tahun (cukup untuk mengeluarkan satu barisan graduan penuh), SK dan SJC mempunyai kualiti yang tidak jauh beza pun. Jika persepsi mengatakan SJC berkualiti, SK juga harus diakui amat berkualiti sampai bukan sahaja boleh konsisten – malah mampu memintas. Sementara itu, SJT pula tidak berjaya merapatkan jurang pun, masih lagi berjauhan dengan 3.5 mata sebagai angka jarak.

Sungguhpun begitu, jurang SK dan SJC menconteng suatu tanda tanya besar berkaitan halatuju graduan itu sendiri. Graduan-graduan SK berserba kebolehan dalam bertutur dan menulis dalam bahasa-bahasa utama negara iaitu Melayu dan Inggeris. Bergiat aktif menggapai menara gading, kelulusan SK laku di mana-mana pun. Di luar negara, aras SPM dan STPM berada setaraf dengan O- dan A-Level. Graduan ber-STPM pula mempunyai ijazah sama taraf dengan high school diploma Amerika Syarikat yang membolehkan mereka terus untuk mendapatkan undergraduate degree disana jika berkemampuan.

Sementara itu di Malaysia, pengeluaran SPJC terpaksa melobi kepada kerajaan supaya mengiktirafkan UEC (The Star, 2019). Selepas berbincang sebanyak 60 kali (120 jam keseluruhan), penulis-penulis dasar UEC mencadangkan sebuah suruhanjaya pendidikan bebas diluar rangka kerja Kementerian Pendidikan (KPM) untuk meneliti isu-isu pendidikan bangsa mereka. Dan lucunya KPM sendiri yang menubuhkan kumpulan ini, bahawasanya mereka mencadangkan akses terus ke Parlimen (bukannya kementerian).

Untuk pengetahuan semua, graduan UEC sudah cecah 645,699 orang sejak pengasasannya iaitu tahun 1975. Dan UEC merupakan manifestasi kepada keengganan bangsa berkenaan untuk diserapmasuk dalam sistem pendidikan negara yang selaras (Santhiram & Yao Sua, 2015). Maka kewujudan UEC bagaikan sistem selarian dalam Malaysia, suatu perkara yang mencerminkan tidak lain tidak bukan ketidaksatuan sebuah negara (Azril, 2018).

Mungkin relevan juga jika kerajaan tubuhkan kementerian dibawah Kementerian Pendidikan Cina. Kerana halatuju untuk ada dua sistem pendidikan memangkinkan perkara sedemikian. Alang-alang ingin tidak bersatu, biar sampai ke bercabang dua. Barah ini sudahpun menunjukkan simtom dalam Kementerian Kesihatan pun apabila doktor-doktor di beberapa hospital negara hanya fasih dalam bahasa Cina sahaja (Jerry, 2018).

Bayangkanlah kerja perubatan boleh dihentikan sampai keselamatan pesakit terancam hanya kerana beberapa doktor enggan atau jahil berbahasa Melayu atau Inggeris. Barah ini sampai menyusahkan golongan pelatih (housemanship) untuk belajar pun.

Malah masalah linguistik sedemikian juga telah memberikan kesan terhadap bidangkuasa keadilan. Seorang ADUN di Gadek yang bernama G. Saminathan mengakui tidak bersalah apabila berdepan dengan tuduhan memberikan sokongan kepada pengg4n4s LTTE. Tuduhan tersebut dibacakan kepada Saminathan dalam bahasa Tamil (TMI, 2020), jelas menunjukkan betapa kritikalnya kualiti pendidikan yang dikurniakan arus vernakular.

Memadangkan UEC dan barahnya sudah diceritakan, bolehlah kembali ke kualiti. Keangkuhan yang mengatakan kualiti SJC dan graduan UEC lebih bagus daripada SK dan SPM pun telah berkubur. Pakatan universiti seperti UTM, UiTM dan UTHM mendapati graduan-graduan UEC lebih teruk dalam bahasa Inggeris berbanding SPM (Azizi, Noordin, Ooi, Abdul Talib & Sharifuddin, 2011).

Bermakna graduan-graduan UEC yang dikehendaki lulus Bahasa Melayu SPM jika ingin menjadi doktor sebenarnya tidaklah sehebat seperti diomongkan. Kelemahan Bahasa Melayu dan Bahasa Inggeris dalam kurikulum mereka tidak mengejut pun, kerana UEC tidak pernah meletakkan kedua-dua bahasa ini sebagai tanda aras utama. Disebabkan itu Profesor Dr. Teo Kok Seong pernah berkata, “mengiktirafkan UEC sebagai sijil kelayakan universiti awam dan jawatan awam ialah pengkhianatan kerajaan kepada Bumiputera dan Cina yang percayakan sistem pendidikan negara.” (Farhan, 2019).

Kegagalan berbahasa kebangsaan setempat selalunya ialah manifestasi kepada status seseorang sebagai bukan warganegara. Di United Kingdom misalnya, rakyat British digesa supaya tidak mendiskriminasikan golongan imigran sekalipun mereka tidak fasih berbahasa Inggeris. Uniknya di Malaysia ini berbeza – pendatang lebih cenderung untuk faham dan bertutur dalam bahasa Melayu, berbanding warganegara sendiri.

Ada dalam kalangan warganegara bertanya pula – apa pentingnya bahasa Melayu? Sudahlah bahasa Melayu tidak fasih, bahasa Inggeris pun teruk pula. Lepas itu UEC dipohon supaya diberikan pengiktirafan.

Vernakular sememangnya rosak lagi merosakkan.

RUJUKAN:

Azril, A. (2018, July 28). Rais Yatim calls out education minister on UEC. Malay Mail Online. Retrieved from https://www.malaymail.com/news/malaysia/2018/07/28/rais-yatim-calls-out-education-minister-on-uec/1656982

Azizi, Y., Noordin, Y., Ooi, C.L., Abdul Talib, B. & Sharifuddin, I. (2011). Factors contributing to proficiency in English as a second language among Chinese students in Johor Bahru. Elixir Psychology. https://core.ac.uk/download/pdf/11793788.pdf

Farhan, A. (2019, April 5). UEC: A danger to Malaysia’s national identity? The Asean Post. Retrieved from https://theaseanpost.com/article/uec-danger-malaysias-national-identity

Jerry, C. (2018, August 19). Report: Doctor alleges some specialists only speak Mandarin. Malay Mail Online. Retrieved from https://www.malaymail.com/news/malaysia/2018/08/19/report-doctor-alleges-some-specialists-only-speak-mandarin/1663867

Santhiram, R.R. & Tan, Y.S. (2005). The Development of Chinese Education in Malaysia: Problems and Challenges. Working Papers. Retrieved from https://www.iseas.edu.sg/images/pdf/WP2015-02.pdf

TMI. (2020, January 22). Gadek rep claims trial to LTTE charge. The Malaysian Insight. Retrieved from https://www.themalaysianinsight.com/s/214354

The Star. (2011, October 11). Main reason is students’ lack of interest in studying, says deputy minister. The Star Online. Retrieved from https://www.thestar.com.my/news/nation/2011/10/11/main-reason-is-students-lack-of-interest-in-studying-says-deputy-minister

The Star. (2019, July 21). Understanding the UEC. The Star Online. Retrieved from https://www.thestar.com.my/news/education/2019/07/21/understanding-the-uec


Yusuf Ibni Tasyfin, Penyelamat Dan Penyatu Kerajaan Umat Islam Di Andalusia Dan Afrika Utara

Jika kita mendalami catatan sejarah umat Islam di Afrika Utara dan Andalus (wilayah Islam Sepanyol), pastinya nama Yusuf ibni Tasyfin akan muncul. Tokoh pemimpin Islam daripada dinasti Murabitun tersebut bukanlah berbangsa Arab, tetapi beliau berbangsa Berber daripada puak Sonhaji di Afrika Utara yang hidup sekitar abad ke-11. Beliau adalah seorang pemimpin yang bijaksana, amanah, warak dan handal di medan perang. Beliau sentiasa mendapatkan nasihat daripada para ulama dan fuqaha’ dalam pemerintahannya. Beliau adalah antara individu yang berpengaruh besar dalam sejarah umat Islam di Afrika Utara dan Andalus. Sebelum dibincangkan mengenai latar belakang dan sumbangan tokoh tersebut, adalah wajar bagi kita menelusuri secara ringkas sejarah latar belakang dan keadaan umat Islam di Afrika Utara dan Andalus sebelum dan ketika zamannya.

Pengenalan ringkas mengenai kedatangan Islam di Afrika Utara dan Andalus

Sebelum penulis membincangkan mengenai dinasti Murabitun, seeloknya penulis menerangkan tentang sejarah kedatangan Islam di Afrika Utara dan Andalus. Pada zaman Nabi Muhammad SAW sekitar abad ke-7, baginda pernah mengarahkan seorang sahabat baginda, Hatib bin Abi Balta’ah RA menghantar surat dakwah baginda kepada pemerintah Mesir ketika itu iaitu Muqauqis. Malangnya, Muqauqis tidak menerima seruan dakwah tersebut tetapi beliau menolaknya dengan cara yang baik. Beliau telah memuliakan utusan Nabi Muhammad tersebut dan mengirimkan hadiah beserta dua orang jariah (hamba wanita) untuk dibawa kepada Nabi Muhammad SAW. Melalui perkahwinan Nabi Muhammad SAW dengan salah seorang jariah tersebut iaitu Mariyyah al-Qibtiyyah, mereka dikurniakan seorang bayi lelaki yang diberi nama Ibrahim. Malangnya, bayi tersebut meninggal dunia ketika kecil.

Seterusnya, ketika zaman pemerintahan Umar ibni al-Khattab RA sebagai Khalifah ar-Rasyid yang kedua, Mesir telah berjaya dibuka dalam ekspedisi ketenteraan pimpinan ‘Amr ibn al-‘As RA (tahun 637) dan beliau telah dilantik sebagai Gabenor Mesir yang pertama. Pembukaan Mesir oleh tentera Islam pada zaman tersebut membuka ‘pintu masuk’ kepada penyebaran syi’ar Islam di sepanjang Afrika Utara sehingga ke Maghribi (Morocco). Turut menganut agama Islam ialah bangsa Berber yang mendiami sepanjang wilayah-wilayah tersebut. Antara orang Berber muslim yang berpengaruh dalam sejarah umat Islam ialah Tariq ibni Ziyad. Tariq ibni Ziyad adalah panglima perang Islam yang berjaya mengetuai bala tentera Islam membuka wilayah Andalus di Sepanyol ketika zaman pemerintahan Khalifah Umayyah yang keenam iaitu al-Walid bin Abdul Malik pada tahun 711. Seramai belasan orang gabenor silih berganti dilantik memerintah wilayah Andalus sehinggalah kejatuhan pusat pemerintahan Khilafah Bani Umayyah di Damsyik pada tahun 750 Masihi.

Pada tahun 756, waris daripada khilafah Bani Umayyah berjaya dibawa lari ke Andalus dan dilantik sebagai Amir dan bermulalah sambungan pemerintahan dinasti Bani Umayyah di Andalus. Pada masa yang sama, sekitar abad ke-10, munculnya Kerajaan Fatimiyyah yang beraliran Syi’ah Isma’iliyyah berpusat di Kaherah, Mesir. Pada abad yang sama juga, dunia umat Islam ketika itu mula wujud tiga buah pemerintahan khilafah iaitu Abbasiyyah yang berpusat di Baghdad, Fatimiyyah yang berpusat di Kaherah dan Umayyah yang berpusat di Kordoba (Cordova). Ini bermaksud, ketika itu, dunia umat Islam mempunyai tiga orang khalifah dalam satu-satu masa di tiga buah benua yang berbeza.

Kejatuhan Kerajaan Bani Umayyah di Andalus pada tahun 1031 menyebabkan wilayah Andalus berpecah kepada hampir 30 buah kerajaan umat Islam yang kecil. Pada abad ke-11 tersebut, wilayah Andalus diperintah oleh puluhan orang pemerintah atau raja yang mempunyai wilayah pentadbiran mereka sendiri. Mereka dikenali sebagai Muluk at-Tawa’if. Mereka saling berperang sesama sendiri untuk meluaskan atau mempertahankan wilayah masing-masing tetapi kesemua kerajaan umat Islam tersebut mempunyai musuh yang sama iaitu Kerajaan Kristian Leon-Castille pimpinan Raja Alfonso VI. Satu persatu wilayah Islam Andalus berjaya ditaklukinya sehinggalah timbul kesepakatan dalam kalangan beberapa orang pemerintah kerajaan Islam Muluk at-Tawa’if bersetuju untuk meminta bantuan ketenteraan daripada Yusuf ibni Tasyfin, pemerintah dinasti Murabitun yang berkuasa di Afrika Utara ketika itu.

Dinasti Murabitun dan latar belakang Yusuf ibni Tasyfin

Sekitar abad ke-11, munculnya segolongan ahli ibadat (‘abid) yang juga golongan pahlawan daripada kalangan bangsa Berber etnik Sonhaji, Lamtuna dan Masmudah di wilayah Afrika Utara membentuk sebuah pasukan ketenteraan yang kemudiannya berkembang menjadi sebuah kerajaan. Menurut pandangan sesetengah sejarawan, istilah ‘rubat’ atau ‘ribat’ bermaksud sebuah madrasah tempat solat atau sebuah kubu yang dipersiapkan bagi tujuan peperangan jihad. Oleh itu, istilah ‘murabitun’ merujuk kepada golongan ‘abid yang tekun beribadat di dalam ‘rubat’ atau ‘ribat.’ Mereka sememangnya golongan agamawan yang bermazhab Maliki. Antara pengasas awal kumpulan tersebut ialah seorang pemimpin dalam kalangan mereka iaitu Yahya bin Ibrahim dan juga Abdullah bin Yasin.

Abdullah bin Yasin merupakan seorang ulama tasawwuf yang bermazhab Maliki dan juga berperanan sebagai ‘Pemimpin Keagamaan’ golongan tersebut atau dalam bahasa mudahnya seperti ‘Mursyid al-‘Am’ (Spiritual Leader / Religio-Political Leader). Ketika Abdullah bin Yasin bertindak sebagai ‘Pemimpin Keagamaan’ mereka, golongan tersebut dipimpin oleh Yahya bin Umar. Mereka kemudiannya menjalankan ekspedisi ketenteraan menakluk wilayah-wilayah di Afrika Utara. Apabila Yahya bin Umar terkorban dalam satu misi ketenteraan, maka adiknya, Abu Bakar bin Umar dilantik menggantikan tempatnya. Turut sama dilantik memimpin golongan tersebut ialah sepupunya iaitu Yusuf ibni Tasyfin. Tentera Murabitun berjaya menawan Maghribi sehingga jatuhnya pusat pemerintahan kerajaan dinasti Idrisiyyah di Fez yang kucar-kacir ketika itu dan mereka telah mengasaskan sebuah bandar Marrakesh yang dijadikan pusat pemerintahan mereka.

Setelah Abu Bakar meninggal dunia, Yusuf ibni Tasyfin mengambil alih sepenuhnya jawatan sebagai pemimpin Kerajaan Murabitun yang berkuasa di Afrika Utara terutamanya di Maghribi. Menjelang tahun 1082, satu persatu wilayah di Afrika Utara berjaya ditawan oleh tentera Murabitun di bawah pimpinan Yusuf ibni Tasyfin seperti Ceuta, Algiers dan bandar-bandar di sepanjang pantai Laut Mediterranean.

Permohonan bantuan ketenteraan daripada kerajaan-kerajaan umat Islam di Andalus

Sekitar tahun 1080, kerajaan-kerajaan umat Islam (Muluk at-Tawa’if) di Andalus menghadapi ancaman kemaraan bala tentera Kristian di bawah pimpinan Raja Alfonso VI. Dua pilihan terpaksa dipilih oleh para pemimpin kerajaan umat Islam di Andalus ketika itu iaitu sama ada menyerah kalah kepada Raja Alfonso VI atau memohon bantuan ketenteraan daripada Kerajaan Murabitun yang berkuasa di Afrika Utara. Pada mulanya mereka berasa bimbang kerana sekiranya mereka memohon bantuan ketenteraan daripada Kerajaan Murabitun, kemungkinan Kerajaan Murabitun juga akan menakluk wilayah mereka. Pemerintah Muluk at-Tawa’if yang pertama memohon bantuan ketenteraan daripada Kerajaan Murabitun ialah al-Mutawakkil iaitu pemerintah Kerajaan Aftasiyyah di wilayah Badajoz, tetapi pemimpin Kerajaan Murabitun, Yusuf ibni Tasyfin menolak rayuan tersebut.

Disebabkan keadaan mendesak, maka pemerintah Kerajaan Bani Abbad, Muhammad II al-Mu’tamid telah menyeru para pemerintah kerajaan umat Islam di sekitar wilayahnya iaitu al-Mutawakkil, pemerintah Kerajaan Aftasiyyah di Badajoz dan Abdullah az-Ziri, pemerintah Kerajaan Bani Ziri di Granada, sama-sama menghantar utusan mereka untuk memohon bantuan ketenteraan daripada Yusuf ibni Tasyfin di Maghribi. Menurut al-Mu’tamid, beliau lebih rela menjadi pengembala unta di Afrika daripada menjadi penternak babi di Castille. Ini bermaksud beliau lebih rela menjadi hamba kepada pemerintah kerajaan umat Islam yang lain daripada menjadi tawanan kepada kerajaan Kristian. Kali ini Yusuf menerima rayuan bantuan ketenteraan daripada para utusan tersebut tetapi dengan syarat wilayah Algeciras di Andalus diberikan kepadanya dan beliau berjanji tidak akan menakluk wilayah-wilayah kerajaan umat Islam yang memohon bantuan kepadanya.

Persetujuan antara kedua-dua belah pihak dicapai dan para utusan tersebut kembali ke wilayah masing-masing. Sebelum memulakan ekspedisi ketenteraan menyeberangi Selat Gibraltar ke Semenanjung Iberia (Andalus), Yusuf mendapatkan nasihat daripada para ulamanya berkenaan bantuan tersebut. Para ulamanya mengeluarkan fatwa membenarkan ekspedisi ketenteraan tersebut diteruskan.

Peperangan Zallaqa

Pada bulan Jun 1086, Yusuf dan bala tenteranya menjejakkan kaki buat pertama kali di Andalus. Yusuf bertemu dengan para pemimpin kerajaan umat Islam yang meminta bantuannya dan bersekutu dengan bala tentera mereka. Bala tentera Islam bersekutu yang seramai 20,000 orang bertemu dengan bala tentera Kristian yang seramai 40,000 orang pimpinan Raja Alfonso VI di Sagrajas (Zallaqa). Sebelum peperangan, Yusuf telah menawarkan kepada Raja Alfonso supaya memeluk Islam atau membayar ufti. Apabila Raja Alfonso menolak kedua-dua tawaran tersebut maka berlakulah Pertempuran Zallaqa yang akhirnya menyaksikan kemenangan berpihak kepada tentera Islam. Sebelum peperangan tersebut, Raja Alfonso cuba memperdaya tentera Islam dengan mengatakan kepada Yusuf bahawa peperangan akan dimulakan pada hari Sabtu. Walau bagaimanapun, atas nasihat al-Mu’tamid, tentera Islam bersiap sedia awal kerana beliau meramalkan peperangan akan dimulakan sehari lebih awal iaitu pada hari Jumaat. Ramalan tersebut ternyata benar apabila bala tentera Kristian menyerang pada hari Jumaat. Apabila telah selesai peperangan tersebut, maka seperti yang dijanjikan Yusuf bergegas kembali semula ke Maghribi meninggalkan seramai 3,000 orang tenteranya di bawah jagaan al-Mu’tamid sebagai persediaan jika bala tentera Kristian menyerang kembali. Yusuf bergegas pulang ke Maghribi kerana beliau mendapat perkhabaran mengenai berita kematian putera sulungnya yang juga pewaris kedudukannya.

Pengepungan Kubu Aledo

Empat tahun selepas Peperangan Zallaqa iaitu pada tahun 1090, Yusuf ibn Tasyfin bersama bala tenteranya menjejak kaki buat kali kedua di Andalus selepas menerima permohonan bantuan ketenteraan sekali lagi daripada para pemerintah Muluk at-Tawa’if untuk membantu mereka menghadapi ancaman daripada tentera Kristian. Kali ini bala tentera Kristian berkubu di puncak bukit di Aledo. Walaupun Yusuf telah menyeru bala tentera daripada Muluk at-Tawa’if bersatu mengepung kubu tersebut, tetapi setiap pemerintah Muluk at-Tawa’if saling bermusuhan antara satu sama lain dan masing-masing mengharapkan Yusuf membantu mereka. Yusuf yang melihat permusuhan tersebut berasa kecewa dan membuat keputusan untuk pulang semula ke Afrika.

Menakluk Andalus

Pemerintahan para pemerintah Muluk at-Tawa’if ketika itu berlaku zalim terhadap rakyat jelata mereka sendiri dengan mengenakan cukai yang tinggi sesuka hati mereka sehingga mereka lalai dengan kemewahan harta benda. Para ulama cuba menasihati pemerintah mereka tetapi nasihat mereka tidak didengari. Ini menyebabkan para ulama mereka berpihak kepada Yusuf dan mereka mengeluarkan fatwa membenarkan Yusuf memerintahkan para pemerintah Muluk at-Tawa’if supaya tidak mengenakan cukai melampau yang tidak sepatutnya menurut syariat Islam. Perintah tersebut menimbulkan keraguan para pemerintah Muluk at-Tawa’if terhadap Yusuf. Mereka beranggapan Yusuf ingin menakluk wilayah mereka.

Pada bulan Mac 1090, Yusuf ibni Tasyfin bersama bala tenteranya menjejakkan kaki buat kali ketiga di bumi Andalus. Kali ini mereka habis-habisan menyerang bala tentera Kristian pimpinan Raja Alfonso VI, musuh ketat umat Islam Andalus di pusat pemerintahan mereka di Toledo sehingga menyebabkan kekalahan teruk bala tentera Kristian. Sebelum peperangan tersebut, Yusuf meminta bantuan daripada para pemerintah Muluk at-Tawa’if tetapi tiada seorangpun yang hendak membantunya disebabkan kecurigaan mereka terhadap Yusuf. Oleh itu, setelah Yusuf dan bala tenteranya berjaya memenangi peperangan menentang bala tentera Kristian, mereka menakluk pula satu-persatu wilayah-wilayah Muluk at-Tawa’if daripada Kordoba, Granada, Seville, Badajoz dan Velencia. Penaklukan tersebut adalah atas kebenaran fatwa daripada para fuqaha’ di Andalus dan juga di Timur Tengah ketika itu yang membolehkan Yusuf menggabungkan wilayah Andalus dalam kuasa pemerintahannya untuk menyelamatkan umat Islam Andalus daripada perpecahan dan kezaliman pemerintahan para pemerintah Muluk at-Tawa’if.

Yusuf kemudiannya bertindak menurunkan takhta setiap pemerintah Muluk at-Tawa’if dan mereka dibuang negeri ke Afrika. Yusuf melantik jeneralnya, Sair bin Abu Bakar menguruskan wilayah-wilayah Andalus sebelum beliau kembali ke Maghribi. Penaklukan tersebut mendapat sambutan baik rakyat tempatan yang juga tidak tahan dengan pemerintahan zalim pemerintah mereka selama ini.

Dengan penaklukan tersebut, kesemua wilayah umat Islam Andalus kecuali Saragossa iaitu pusat pemerintahan Kerajaan Bani Hud, berjaya disatukan semula di bawah satu pemerintahan buat kali kedua setelah kejatuhan Khilafah Bani Umayyah di Kordoba kira-kira enam dekad sebelum itu. Bukan itu sahaja, bahkan Kerajaan Murabitun di bawah pemerintahan Yusuf ibni Tasyfin juga berjaya menyatukan wilayah umat Islam di dua benua iaitu Andalus di Eropah dan Afrika Utara di Afrika. Yusuf juga menjalinkan hubungan persahabatan dengan Kerajaan Bani Hud di Saragossa untuk tujuan keselamatan umat Islam Andalus daripada ancaman Kerajaan Kristian.

Pengiktirafan daripada Khalifah Abbasiyyah

Yusuf ibni Tasyfin telah menghantar dua orang utusannya iaitu Abdullah ibni al-Arabi dan anaknya Qadi Abu Bakar dari Seville pergi mengadap al-Mustazhir billah, Khalifah Abbasiyyah di Baghdad ketika itu, untuk memohon pengiktirafan khalifah terhadap pemerintahannya di Maghribi. Tidak seperti kebanyakan kerajaan umat Islam yang lain ketika itu yang cuba memisahkan wilayah masing-masing daripada naungan khalifah, Yusuf adalah seorang yang taat kepada pemerintah tertinggi umat Islam ketika itu. Sebagai penghormatan, Khalifah al-Mustazhir bukan sahaja mengiktiraf kekuasaan pemerintahan Yusuf di Afrika Utara dan Andalus, bahkan baginda juga menganugerahkannya gelaran “Amirul Mukminin,” suatu gelaran yang sepatutnya hanya layak digunakan oleh khalifah.

Legasi

Setelah Yusuf ibni Tasyfin meninggal dunia pada tahun 1106, Kerajaan Murabitun dipimpin oleh keturunannya iaitu anaknya Ali ibni Yusuf (1106-1143) dan cucunya, Tasyfin ibni Ali (1143-1145) yang meneruskan legasinya menyatukan wilayah umat Islam di Andalus dan Afrika Utara. Sekiranya Yusuf tidak menyelamatkan umat Islam Andalus daripada perpecahan dan penaklukan Kerajaan Kristian di sana, nescaya pemerintahan umat Islam di Andalus akan lenyap lebih awal. Pemerintahan Kerajaan Murabitun di Andalus bukan sahaja menyatukan kembali umat Islam di sana, bahkan menunda penaklukan Kerajaan Kristian selama hampir 50 tahun. Kerajaan Muwahhidun pula yang juga dari Afrika Utara yang akan mengambil alih peranan Kerajaan Murabitun menaungi wilayah umat Islam Andalus.

Rujuk penulisan-penulisan ilmiah di bawah bagi mengetahui dengan lebih terperinci mengenai kehebatan dan ketokohan Yusuf ibni Tasyfin dalam lipatan sejarah umat Islam di Andalus dan Afrika Utara.

Senarai rujukan:

Ibnu Khaldun, Mukadimah (terj. Bahasa Melayu), Kuala Lumpur: Dewan Bahasa dan Pustaka, 2002.

Hamka, Sejarah Umat Islam, Singapura: Pustaka Nasional Pte. Ltd., 2006.

Sahibza Masud-ul-Hassan Khan Sabri, History of Muslim Spain, New Delhi: Adam Publishers & Distributors, 2008.

Tarikuddin Haji Hassan, Pemerintahan Kerajaan Dinasti Bani Umayyah Andalus (Sepanyol), Johor Bahru: Jahabersa, 2013.

Qasim A. Ibrahim & Muhammad A. Saleh, (terj.) Buku Pintar Sejarah Islam, Jejak Langkah Peradaban Islam dari Masa Nabi Hingga Masa Kini, Jakarta: Zaman, 2004.


Quinoa: Sejarah Dan Khasiatnya

Sebelum BRIM dan Neelofa tular di alam maya, netizen kita lebih suka membicarakan diet pemakanan perdana menteri Malaysia iaitu DS Najib Razak yang mengatakan bahawa diet pemakanan yang dihadamnya ialah pemakanan Quinoa. Saya tidak mahu mengheret The Patriots jauh ke bawah dalam perbalahan murahan cytro dan politikus di Malaysia tentang Nasi vs Quinoa. Cuma mahu “menunggang” isu ini, meski sudah terlambat dalam menceritakan serba sedikit mengenai sejarah Quinoa. Artikel ini adalah artikel ringkas, namun saya harap mampu memberi sedikit pencerahan tentang makanan yang menyimpan 1001 sejarah untuk ditatap oleh kita ini.

Quinoa terkenal sebagai pemakanan yang berasal dari wilayah Andes (Banjaran Andes di Amerika Selatan), kira-kira seawal 5000-3000 SM yang lalu. Lebih tepat, wilayah yang dikaitkan dengan asalnya tumbuhan Quinoa ini adalah Tasik Ticaca di sekitar Peru dan Bolivia. Tumbuhan ini telah didomestikkan oleh para manusia yang hidup pada peradaban pra-Columbia, dan kemudian menjadi diet pemakanan utama para pembina Empayar Inca, sebuah empayar yang berdiri di Amerika Selatan pada abad ke-16 Masihi (1438–1533 Masihi). Ia merupakan empayar terbesar pada abad ke-16 Masihi dan merupakan empayar terbesar yang dibina oleh pejalan kaki. Tumbuhan ini mampu tumbuh antara 3 sehingga 9 kaki!

Orang Inca merujuk tumbuhan ini sebagai chisoya mama yang membawa maksud “ibu segala bijirin” dan dianggap sebagai suci oleh orang Inca. Bahkan sehinggakan secara tradisionalnya, maharaja Inca akan menjadi orang pertama yang menyebarkan benih-benih Quinoa pada permulaan musim. Penemuan hari ini menemui Quinoa juga ditanam berhampiran dengan makam-makam di sekitar Amerika Selatan. Senang cerita, Quinoa boleh diumpamakan seperti nasi bagi orang Inca. Namun malangnya, selepas kedatangan penjajah Sepanyol pada 1533 Masihi, mereka terus mengharamkan pemakanan Quinoa lalu memperkenalkan gandum kepada penduduk Amerika Selatan dengan alasan ia berkaitan dengan “ritual keagamaan masyrakat Inca” itu sendiri. Hanya pada 1970, kita mengetahui bahawa terdapat Quinoa yang berjaya selamat daripada “penghapusan budaya” oleh bangsa Sepanyol kerana ditanam di tanah tinggi dan mula diperkenalkan kepada kita di zaman moden. Hari ini, terdapat lebih 120 jenis Quinoa yang ditanam dan hidup diseluruh dunia.

Khasiat Quinoa ini pelbagai dan ada yang mengambil Quinoa sebagai pengganti diet kepada nasi kerana beberapa faktor. Sebagai contoh dalam kertas kajian yang dikeluarkan oleh pada tahun 1995 bertajuk Nutritive Values of Crops, Nutrient Content and Protein Quality of Quinoa and Cañihua, Edible Seed Products of the Andes Mountains menulis seperti berikut:

“Tiada sebarang makanan tunggal yang mampu memberikan semua nutrisi yang mampu diperlukan oleh tubuh manusia. Hanya Quinoa sahaja yang hampir mencapai kelayakan itu di dalam kerajaan haiwan atau mana-mana tumbuhan.”

Ini kerana Quinoa dipanggil sebagai protein yang paling lengkap, bermaksud ia mengandungi kesemua 9 jenis amino acid essential yang tidak mampu dihasilkan okeh tubuh kita tetap datang daripada pemakanan. Ia juga bagus sebagai menu untuk diet dan pengawalan gula dalam darah. Quinoa juga dikatakan kaya dengan anti-oksida yang mampu melambatkan penuaan.

Saya hanya menyebut beberapa khasiat Quinoa yang dianggap sebagai super-food. Justeru, tidak hairanlah sekiranya makanan ini menjadi diet utama orang Inca sehingga mampu membina empayat terluas pada abad ke-16 tanpa menggunakan kuda dan dianggap sebagai makanan suci. Bukanlah sesuatu yang mengejut sekiranya ada orang yang menjadikan Quinoa sebagai ganti kepada makanan-makanan seharian mereka kerana khasiat yang dimiliki oleh Quinoa sendiri. Bukan perdana menteri sahaja, anda sendiri boleh mendapatkan Quinoa di laman-laman yang berkaitan seperti di Lazada dan 11street.

Kalau anda rasa mampu untuk mendapatkan Quinoa setiap hari, maka jadikanlah makanan ini sebahagian daripada diet harian anda!

Rujukan:

Martínez, E & Fuentes, Francisco & Bazile, Didier. (2015). History of Quinoa: Its Origin, Domestication, Diversification, and Cultivation with Particular Reference to the Chilean Context. Quinoa: Improvement and Sustainable Production.

Gunnars, Kris (2017) 11 Proven Health Benefits of Quinoa. Health Line.

Huffpost (2013) 5 Things You Probably Didn’t Know About Quinoa


Fakta-Fakta Mengenai Ringgit Yang Anda Tidak Tahu

Ringgit merupakan mata wang rasmi bagi negara Malaysia dan boleh juga diguna pakai dibeberapa buah negara ekoran nilainya yang agak tinggi.

Mata wang ini juga telah mengalami pelbagai peristiwa bagi membolehkan ianya terus relevan. Tahukah anda, ringgit Malaysia pernah menghampiri dolar Singapura dalam pertukaran mata wang asing?

Jangan terkejut kerana suatu ketika dahulu Singapura pernah berfungsi seperti Selatan Thai ekoran harga barangan yang murah.

Hari ini, tukaran bagi ringgit Malaysia kepada dolar AS adalah sebanyak RM4.15 bersamaan 1USD. Berikut adalah 5 perkara menarik yang perlu anda tahu mengenai ringgit Malaysia.

1. Ringgit Bermaksud “Bergerigi”

Ketika era penjajahan Portugis, syiling dolar perak Sepanyol banyak diedarkan serta digunakan.

Duit syiling yang agak rapuh dan tidak teratur adalah ciri khas bagi mata wang ini. Jadi orang Melayu pada ketika itu menggelarkannya sebagai “ringgit” yang membawa maksud bergerigi.

Pada hari ini, ringgit telah diterima pakai sebagai mata wang eksklusif buat negara Malaysia.

2. Pernah Dipanggil Dolar

Jika anda pernah mendengar seseorang menyatakan harga sebuah barang adalah 10 dolar yang merujuk kepada RM10, anda mungkin beranggapan individu itu tidak beberapa nak betul.

Namun, jika mereka mengatakan sedemekian rupa sebelum Ogos 1975, mereka adalah nyatakan sesuatu yang benar.

Hal ini dapat dilihat apabila pada tahun 1967, Malaysia, Brunei Darussalam dan Singapura mula mengeluarkan mata wang sendiri yang disebut dolar bagi menggantikan Dolar Malaya dan Borneo British.

Jadi dengan kehadiran dolar Malaysia, dolar Singapura dan dolar Brunei baharu, ketiga-tiga negara itu bertindak menandatangani perjanjian pertukaran mata wang supaya dolar mereka boleh ditukar dengan nilai yang sama.

Walau bagaimanapun, Malaysia telah menarik diri daripada penjanjian tersebut pada tahun 1973. Dua tahun kemudian, nama rasmi bagi mata wang Malaysia adalah ringgit dan sen.

Namun begitu, mata wang syiling RM1 yang dikeluarkan pada tahun 1989 masih lagi mengekalkan simbul dolar ($) di atasnya sehingga tahun 1993.

3. Syiling 1 Sen Lama Masih Boleh Digunakan Sebagai Duit

Pada tahun 2008, mekanisme pembundaran telah diperkenalkan di mana setiap pembelian akan dibundarkan kepada 5 sen yang terdekat bagi melupuskan 1 sen daripada edaran.

Ketika ini juga syiling RM1 juga telah dinyahpakai selama tiga tahun kerana kita sudah miliki wang kertas RM1.

Walaupun begitu jika anda masih miliki 1 sen dalam simpanan, anda masih boleh gunakannya untuk pembelian tetapi hanya pada kadar maksimun RM2 sahaja.

Namun, berkemungkinan juga, pihak penjual tidak mahu menerima syiling tersebut dalam kuantiti yang banyak.

Jadi, anda boleh tukarkan syiling 1 sen kepada nilai yang lebih relevan di bank-bank berdekatan.

4. Wang Kertas Dengan Tandatangan Baru

Jika anda melihat wang kertas ringgit pasti anda akan nampak tandatangan Gabenor Bank Negara.

Sekiranya tandatangan “Zeti Aziz” tertera di situ ianya adalah kerana beliau merupakan bekas gabenor Bank Negara yang telah berkhidmat selama 16 tahun. Tempoh tersebut merupakan kedua terpanjang selepas Tun Ismail Mohd Ali yang berkhidmat selama 18 tahun dari 1962 sehingga 1980.

Tan Sri Zeti Aziz telah digantikan dengan gabenor baru iaitu Tan Sri Muhammad bin Ibrahim dan ringgit baru yang dikeluarkan mulai September 2016 tertera tandatangan beliau.

Walau bagaimanapun, wang kertas dengan tandatangan beliau semakin sukar didapati kerana tempatnya telah digantikan oleh Datuk Nor Shamsiah Mohd Yunus pada bulan Jun 2018.

5. Kelantan Mahu Berhenti Gunakan Ringgit

Pada tahun 2006, negeri Kelantan telah menghasilkan duit syiling sendiri mengunakan emas.

Mereka juga mendakwa bahawa syiling emas lebih dekat dengan amalan Rasulullah S.A.W serta mata wang semasa terlibat dengan riba.

Syiling emas Kelantan ini digelar sebagai dinar dan ianya harus digunakan untuk menggantikan Ringgit Malaysia.

Walau bagaimanapun, pihak berkuasa Agama Islam di Kelantan mengeluarkan kenyataan yang mengatakan bahawa mereka tidak boleh menggunakan dinar sebagai mata wang sah.

Hal ini demikian kerana, kerajaan negeri tidak miliki kuasa untuk mengubah mata wang untuk kegunaan sendiri.

Jika anda ada terjumpa dengan individu yang masih gunakan mata wang ini, ketahuilah nilai sebenar mata wang itu lebih besar daripada yang tertera. Jangan cuba-cuba menjual barang kepada mereka, kelak binasa kedai.